# 一九

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「當修行一法，當廣布一法；修行一法已，便有名譽，成大果報，諸善普至，得甘露味，至無為道，便成神通，除諸亂想，逮沙門果，自致涅槃。
云何為一法？所謂念身。」 ^n3

佛告諸比丘：「云何修行念身，便有名譽，成大果報，諸善普至，得甘露味，至無為處，便成神通，除諸亂想，獲沙門果，自致涅槃？」 ^n4

爾時，諸比丘白世尊曰：「諸法之本，如來所宣。唯願世尊為諸比丘說此妙法，諸比丘從如來聞法已，便當受持！」 ^n5

爾時，世尊告諸比丘：「諦聽！諦聽！善思念之，吾當為汝廣分別說。」 ^n6

諸比丘對曰：「如是，世尊！」諸比丘前受教已。 ^n7

世尊告曰：「若有比丘正身正意，結跏趺坐，繫念在前，無有他想，專精念身。
所謂念身者，髮、毛、爪、齒、皮、肉、筋、骨、髓、膽、肝、肺、心、脾、腎、大腸、小腸、白䐈、膀胱、屎、尿、百葉、倉、腸、胃、脬、溺、淚、唾、涕、膿、血、肪脂、㵪、髑髏、腦。何者是身為？地種是也？水種是也？火種是耶？風種是也？為父種、母種所造耶？從何處來？為誰所造？眼、耳、鼻、口、身、心，此終當生何處？
如是，諸比丘！名曰念身，便得具足，成大果報，諸善普至，得甘露味，至無為處，便成神通，除諸亂想，獲沙門果，自致涅槃。
是故，諸比丘！常當思惟，不離身念，便當獲此諸善功德。如是，諸比丘！當作是學！」 ^n8

爾時，諸比丘聞佛所說，歡喜奉行！^n9
