# 法印經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「當說聖法印，及見清淨。諦聽！善思！ ^n2

若有比丘作是說：我於空三昧未有所得，而起無相、無所有、離慢知見者，莫作是說！所以者何？若於空未得者，而言我得無相、無所有、離慢知見者，無有是處。 ^n3a

若有比丘作是說：我得空，能起無相、無所有、離慢知見者，此則善說。
所以者何？若得空已，能起無相、無所有、離慢知見者，斯有是處。 ^n3b

云何為聖弟子及見清淨？」 ^n4

比丘白佛：「佛為法根、法眼、法依，唯願為說！諸比丘聞說法已，如說奉行。」 ^n5

佛告比丘：「若比丘於空閑處，樹下坐，善觀色無常、磨滅、離欲之法。如是觀察受、想、行、識，無常、磨滅、離欲之法。觀察彼陰無常、磨滅、不堅固、變易法，心樂清淨解脫，是名為空。如是觀者，亦不能離慢知見清淨。 ^n6

復有正思惟三昧，觀色相斷，聲、香、味、觸法相斷，是名無相。如是觀者，猶未離慢知見清淨。 ^n7

復有正思惟三昧，觀察貪相斷，瞋恚、癡相斷，是名無所有。如是觀者，猶未離慢知見清淨。 ^n8

復有〔正思惟三昧，觀察我、我所從何而生？〕觀察我、我所，從若見、若聞、若嗅、若嘗、若觸、若識而生。 ^n9a

復作是觀察：若因、若緣而生識者，彼識因緣為常、為無常？ ^n9b

復作是思惟：若因、若緣而生識者，彼因、彼緣皆悉無常。 ^n9c

復次，彼因、彼緣皆悉無常，彼所生識云何有常？ ^n9d

無常者，是有為、行、從緣起、是患法、滅法、離欲法、斷知法。 ^n9e

是名聖法印，知、見清淨。 ^n9f

是名比丘當說聖法印，知、見清淨，如是廣說。」 ^n10

佛說此經已，諸比丘聞佛所說，歡喜奉行。^n11
