# 達梵行經

我聞如是： ^n1

一時，佛遊拘樓瘦，在劍磨瑟曇拘樓都邑。 ^n2

爾時，世尊告諸比丘：「我當為汝說法，初妙、中妙、竟亦妙，有文有義，具足清淨，顯現梵行，謂名達梵行，能盡諸漏。汝等諦聽！善思念之。」 ^n3

時，諸比丘受教而聽。 ^n4

世尊告曰：「汝等當知漏，知漏所因生，知漏有報，知漏勝如，知漏滅盡，知漏滅道。
汝等當知覺，知覺所因生，知覺有報，知覺勝如，知覺滅盡，知覺滅道。
汝等當知想，知想所因生，知想有報，知想勝如，知想滅盡，知想滅道。
汝等當知欲，知欲所因生，知欲有報，知欲勝如，知欲滅盡，知欲滅道。
汝等當知業，知業所因生，知業有報，知業勝如，知業滅盡，知業滅道。
汝等當知苦，知苦所因生，知苦有報，知苦勝如，知苦滅盡，知苦滅道。 ^n5

云何知漏？謂有三漏──欲漏、有漏、無明漏，是謂知漏。 ^n6a

云何知漏所因生？謂無明也，因無明則便有漏，是謂知漏所因生。 ^n6b

云何知漏有報？謂無明纏者，為諸漏所漬，彼因此受報，或得善處，或得惡處，是謂知漏有報。 ^n6c

云何知漏勝如？謂或有漏生地獄中，或有漏生畜生中，或有漏生餓鬼中，或有漏生天上，或有漏生人間，是謂知漏勝如。 ^n6d

云何知漏滅盡？謂無明滅，漏便滅，是謂知漏滅盡。 ^n6e

云何知漏滅道？謂八支聖道，正見……乃至正定為八，是謂知漏滅道。 ^n6f

若比丘如是知漏，知漏所因生，知漏受報，知漏勝如，知漏滅盡，知漏滅道者，是謂達梵行，能盡一切漏。 ^n6g

云何知覺？謂有三覺──樂覺、苦覺、不苦不樂覺，是謂知覺。 ^n7a

云何知覺所因生？謂更樂也，因更樂則便有覺，是謂知覺所因生。 ^n7b

云何知覺有報？謂愛也，愛為覺報，是謂知覺有報。 ^n7c

云何知覺勝如？謂比丘者，覺樂覺時便知覺樂覺，覺苦覺時便知覺苦覺，覺不苦不樂覺時便知覺不苦不樂覺；樂身、苦身、不苦不樂身，樂心、苦心、不苦不樂心，樂食、苦食、不苦不樂食，樂無食、苦無食、不苦不樂無食，樂欲、苦欲、不苦不樂欲，樂無欲覺、苦無欲覺、不苦不樂無欲覺時，便知覺不苦不樂無欲覺，是謂知覺勝如。 ^n7d

云何知覺滅盡？謂更樂滅，覺便滅，是謂知覺滅盡。 ^n7e

云何知覺滅道？謂八支聖道，正見……乃至正定為八，是謂知覺滅道。 ^n7f

若比丘如是知覺，知覺所因生，知覺有報，知覺勝如，知覺滅盡，知覺滅道者，是謂達梵行，能盡一切覺。 ^n7g

云何知想？謂有四想。比丘者，小想亦知，大想亦知，無量想亦知，無所有處想亦知，是謂知想。 ^n8a

云何知想所因生？謂更樂也，因更樂則便有想，是謂知想所因生。 ^n8b

云何知想有報？謂說也，隨其想便說，是謂知想有報。 ^n8c

云何知想勝如？謂或有想想色，或有想想聲，或有想想香，或有想想味，或有想想觸，是謂知想勝如。 ^n8d

云何知想滅盡？謂更樂滅想便滅，是謂知想滅盡。 ^n8e

云何知想滅道？謂八支聖道，正見……乃至正定為八，是謂知想滅道。 ^n8f

若比丘如是知想，知想所因生，知想有報，知想勝如，知想滅盡，知想滅道者，是謂達梵行，能盡一切想。 ^n8g

云何知欲？謂有五欲功德，可愛、可喜、美色、欲想應、甚可樂。云何為五？眼知色，耳知聲，鼻知香，舌知味，身知觸，是謂知欲。 ^n9a

云何知欲所因生？謂更樂也，因更樂則便有欲，是謂知欲所因生。 ^n9b

云何知欲有報？謂隨欲種愛樂，著而住彼，因此受報有福處、無福處、不動處，是謂知欲有報。 ^n9c

云何知欲勝如？謂或有欲欲色，或有欲欲聲，或有欲欲香，或有欲欲味，或有欲欲觸，是謂知欲勝如。 ^n9d

云何知欲滅盡？謂更樂滅欲便滅，是謂知欲滅盡。 ^n9e

云何知欲滅道？謂八支聖道，正見……乃至正定為八，是謂知欲滅道。 ^n9f

若比丘如是知欲，知欲所因生，知欲受報，知欲勝如，知欲滅盡，知欲滅道者，是謂達梵行，能盡一切欲。 ^n9g

云何知業？謂有二業──思、已思業，是謂知業。 ^n10a

云何知業所因生？謂更樂也，因更樂則便有業，是謂知業所因生。 ^n10b

云何知業有報？謂或有業黑有黑報，或有業白有白報，或有業黑白黑白報，或有業不黑不白無報業業盡，是謂知業有報。 ^n10c

云何知業勝如？謂或有業生地獄中，或有業生畜生中，或有業生餓鬼中，或有業生天上，或有業生人間，是謂知業勝如。 ^n10d

云何知業滅盡？謂更樂滅業便滅，是謂知業滅盡。 ^n10e

云何知業滅道？謂八支聖道，正見……乃至正定為八，是謂知業滅道。 ^n10f

若比丘如是知業，知業所因生，知業有報，知業勝如，知業滅盡，知業滅道者，是謂達梵行，能盡一切業。 ^n10g

云何知苦？謂生苦、老苦、病苦、死苦、怨憎會苦、愛別離苦、所求不得苦、略五盛陰苦，是謂知苦。 ^n11a

云何知苦所因生？謂愛也，因愛生苦，是謂知苦所因生。 ^n11b

云何知苦有報？謂或有苦微遲滅，或有苦微疾滅，或有苦盛遲滅，或有苦盛疾滅，苦苦盡，是謂知苦有報。 ^n11c

云何知苦勝如？謂不多聞愚癡凡夫，不遇善知識，不御聖法，身生覺極苦甚重苦，命將欲絕，出此從外，更求於彼。或有沙門、梵志持一句咒，或二、三、四、多句咒，或持百句咒，彼治我苦，如是因求生苦，因集生苦，苦滅，是謂知苦勝如。 ^n11d

云何知苦滅盡？謂愛滅苦便滅，是謂知苦滅盡。 ^n11e

云何知苦滅道？謂八支聖道，正見……乃至正定為八，是謂知苦滅道。 ^n11f

若比丘如是知苦，知苦所因生，知苦有報，知苦勝如，知苦滅盡，知苦滅道者，是謂達梵行，能盡一切苦。」 ^n11g

佛說如是，彼諸比丘聞佛所說，歡喜奉行。^n12
