# 陀驃經

如是我聞：一時，佛住王舍城迦蘭陀竹園。 ^n1

爾時，尊者陀驃摩羅子詣佛所，稽首佛足，退住一面，白佛言：「世尊！我願於佛前取般涅槃！」 ^n2

世尊默然。如是三啟，佛告陀驃摩羅子：「此有為諸行，法應如是。」 ^n3

爾時，尊者陀驃摩羅子，即於佛前入於三昧，如其正受，向於東方，昇虛空行，現四威儀：行、住、坐、臥。入火三昧，身下出火，舉身洞然，光焰四布，青、黃、赤、白、頗梨、紅色。身下出火，還燒其身，身上出水，以灑其身；或身上出火，下燒其身，身下出水，上灑其身。周向十方，種種現化已，即於空中內身出火，還自焚其身，取無餘涅槃，消盡寂滅，令無遺塵。 ^n4

譬如空中然燈，油、炷俱盡。 ^n5

陀驃摩羅子空中涅槃，身、心俱盡，亦復如是。 ^n6

爾時，世尊即說偈言：
譬如燒鐵丸，其焰洞熾然，熱勢漸息滅，莫知其所歸。如是等解脫，度煩惱淤泥，諸流永已斷，莫知其所之，逮得不動跡，入無餘涅槃。 ^n7

佛說此經已，諸比丘聞佛所說，歡喜奉行。^n8
