# 焰摩迦經

如是我聞：一時，佛住舍衛國祇樹給孤獨園。 ^n1

爾時，有比丘名焰摩迦，起惡邪見，作如是言：「如我解佛所說法，漏盡阿羅漢身壞命終，更無所有。」 ^n2

時有眾多比丘，聞彼所說，往詣其所，語焰摩迦比丘言：「汝實作是說，如我解佛所說法，漏盡阿羅漢身壞命終，更無所有耶？」 ^n3

答言：「實爾，諸尊！」 ^n4

時諸比丘語焰摩迦：「勿謗世尊！謗世尊者不善。世尊不作是說，汝當盡捨此惡邪見！」 ^n5

諸比丘說此語時，焰摩迦比丘猶執惡邪見，作如是言：「諸尊！唯此真實，異則虛妄。」如是三說。 ^n6

時諸比丘不能調伏焰摩迦比丘，即便捨去，往詣尊者舍利弗所，語尊者舍利弗言：「尊者當知！彼焰摩迦比丘起如是惡邪見言：我解知佛所說法，漏盡阿羅漢身壞命終，更無所有。我等聞彼所說已，故往問焰摩迦比丘：汝實作如是知見耶？彼答我言：諸尊！實爾，異則愚說。我即語言：汝勿謗世尊！世尊不作此語，汝當捨此惡邪見。再三諫彼，猶不捨惡邪見，是故我今詣尊者所，唯願尊者當令焰摩迦比丘息惡邪見，憐愍彼故。」 ^n7

舍利弗言：「如是，我當令彼息惡邪見。」 ^n8

時眾多比丘，聞舍利弗語，歡喜、隨喜而還本處。 ^n9

爾時，尊者舍利弗，晨朝著衣持缽，入舍衛城乞食；食已出城，還精舍，舉衣缽已，往詣焰摩迦比丘所。 ^n10

時焰摩迦比丘遙見尊者舍利弗來，即為敷座洗足，安停腳机；奉迎，為執衣缽，請令就座。 ^n11

尊者舍利弗就座，洗足已，語焰摩迦比丘：「汝實作如是語，我解知世尊所說法，漏盡阿羅漢身壞命終，無所有耶？」 ^n12

焰摩迦比丘白舍利弗言：「實爾，尊者舍利弗！」 ^n13

舍利弗言：「我今問汝，隨意答我。云何焰摩迦！色為常耶？為非常耶？」 ^n14

答言：「尊者舍利弗！無常。」 ^n15

復問：「若無常者是苦不？」 ^n16

答言：「是苦。」 ^n17

復問：「若無常、苦，是變易法，多聞聖弟子，寧於中見我、異我、相在不？」 ^n18

答言：「不也，尊者舍利弗！」 ^n19

受、想、行、識，亦復如是。 ^n20

復問：「云何焰摩迦！色是如來耶？」 ^n21

答言：「不也，尊者舍利弗！」 ^n22

「受、想、行、識是如來耶？」 ^n23

答言：「不也，尊者舍利弗！」 ^n24

復問：「云何焰摩迦！異色有如來耶？異受、想、行、識有如來耶？」 ^n25

答言：「不也，尊者舍利弗！」 ^n26

復問：「色中有如來耶？受、想‧行、識中有如來耶？」 ^n27

答言：「不也，尊者舍利弗！」 ^n28

復問：「如來中有色耶？如來中有受、想、行、識耶？」 ^n29

答言：「不也，尊者舍利弗！」 ^n30

復問：「非色、受、想、行、識有如來耶？」 ^n31

答言：「不也，尊者舍利弗！」 ^n32

「如是焰摩迦！如來見法真實如，住無所得，無所施設，汝云何言我解知世尊所說，漏盡阿羅漢身壞命終無所有，為時說耶？」 ^n33

答言：「不也，尊者舍利弗！」 ^n34

復問焰摩迦：「先言我解知世尊所說，漏盡阿羅漢身壞命終無所有，云何今復言非耶？」 ^n35

焰摩迦比丘言：「尊者舍利弗！我先不解、無明故，作如是惡邪見說。聞尊者舍利弗說已，不解、無明一切悉斷。」 ^n36

復問焰摩迦：「若復問比丘，如先惡邪見所說，今何所知見，一切悉得遠離？汝當云何答？」 ^n37

焰摩迦答言：「尊者舍利弗！若有來問者，我當如是答：漏盡阿羅漢色無常，無常者是苦，苦者寂靜、清涼、永沒。受、想、行、識，亦復如是。有來問者，作如是答。」 ^n38

舍利弗言：「善哉！善哉！焰摩迦比丘！汝應如是答。
所以者何？漏盡阿羅漢色無常，無常者是苦，〔若〕無常、苦者是生滅法。受、想、行、識，亦復如是。」 ^n39

尊者舍利弗說是法時，焰摩迦比丘遠塵、離垢，得法眼淨。 ^n40

尊者舍利弗語焰摩迦比丘：「今當說譬，夫智者以譬得解。如長者子，長者子大富多財，廣求僕從，善守護財物。時有怨家惡人，詐來親附，為作僕從，常伺其便。晚眠早起，侍息左右，謹敬其事，遜其言辭，令主意悅，作親友想、子想，極信不疑，不自防護，然後手執利刀以斷其命。 ^n41

焰摩迦比丘！於意云何？彼惡怨家為長者親友，非為初始方便，害心常伺其便，至其終耶？而彼長者不能覺知，至今受害。」 ^n42

答言：「實爾。」 ^n43

尊者舍利弗語焰摩迦比丘：「於意云何？彼長者本知彼人詐親欲害，善自防護，不受害耶？」 ^n44

答言：「如是，尊者舍利弗！」 ^n45

「如是焰摩迦比丘！愚癡無聞凡夫，於五受陰作常想、安隱想、不病想、我想、我所想，於此五受陰保持、護惜，終為此五受陰怨家所害，如彼長者為詐親怨家所害而不覺知。 ^n46

焰摩迦！多聞聖弟子，於此五受陰，觀察如病、如癰、如刺、如殺，無常、苦、空、非我、非我所，於此五受陰不著、不受，不受故不著，不著故自覺涅槃：我生已盡、梵行已立、所作已作、自知不受後有。」 ^n47

尊者舍利弗說是法時，焰摩迦比丘不起諸漏，心得解脫。 ^n48

尊者舍利弗為焰摩迦比丘說法，示、教、照、喜已，從座起去。^n49
