# 耕田經

如是我聞：一時，佛在拘薩羅人間遊行，至一那羅聚落，住一那羅林中。 ^n1

爾時，世尊著衣持缽，入一〔那羅〕聚落乞食。而作是念：今日〔太早〕，今且可過耕田婆羅豆婆遮婆羅門作飲食處。 ^n2

爾時，耕田婆羅豆婆遮婆羅門，五百具犁耕田，為作飲食。 ^n3

時耕田婆羅豆婆遮婆羅門，遙見世尊，白言：「瞿曇！我今耕田下種以供飲食，沙門瞿曇亦應耕田下種以供飲食。」 ^n4

佛告婆羅門：「我亦耕田下種以供飲食。」 ^n5

婆羅門白佛：「我都不見沙門瞿曇，若犁，若軛、若鞅、若縻、若鑱、若鞭，而今瞿曇說言我亦耕田下種以供飲食？」 ^n6

爾時，耕田婆羅豆婆遮婆羅門即說偈言：
自說耕田者，而不見其耕，為我說耕田，令我知耕法。 ^n7

爾時，世尊說偈言：
信心為種子，苦行為時雨，智慧為犁軛，慚愧心為轅，正念自守護，是則善御者。保藏身口業，如食處內藏，真實為真乘，樂住為懈息，精進無廢荒，安隱而速進，直往不轉還，得到無憂處。如是耕田者，逮得甘露果；如是耕田者，不還受諸有。 ^n8

時耕田婆羅豆婆遮婆羅門白佛言：「善耕田瞿曇！極善耕田瞿曇！」 ^n9

於是耕田婆羅豆婆遮婆羅門，聞世尊說偈，心轉增信，以滿缽香美飲食，以奉世尊。 ^n10

世尊不受，以因說偈得故。即說偈言：
不因說法故，受彼食而食，但為利益他，說法不受食。 ^n11a

如是廣說，如前為火與婆羅門廣說。 ^n11b

時耕田婆羅門婆遮婆羅門白佛言：「瞿曇今以此食安著何處？」 ^n12

佛告婆羅門：「我不見諸天魔、梵，沙門、婆羅門，天神、世人，堪食此食而得安身！婆羅門！汝持此食著無蟲水中，及少生草地。」 ^n13

時婆羅門即持此食著無蟲水中，水即煙起涌沸，啾啾作聲。如〔熱鐵丸〕投於冷水，啾啾作聲，如是彼食投著無蟲水中，煙起涌沸，啾啾作聲。 ^n14

時婆羅門作是念：沙門瞿曇實為奇特！大德大力，乃令飲食神變如是。 ^n15

時彼婆羅門見食瑞應，信心轉增，白佛言：「瞿曇！我今可得於正法中，出家受具足不？」 ^n16

佛告婆羅門：「汝今可得於正法中，出家受具足，得比丘分。」 ^n17

彼即出家已，獨靜思惟所以：族姓子剃除鬚髮，著袈裟衣，正信非家，出家學道，乃至得阿羅漢，心善解脫。^n18
