# 食經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有四食，資益眾生，令得住世，攝受長養。何等為四？謂一、麤摶食、二、細觸食，三、意思食，四、識食。 ^n2

此四食，何因、何集、何生、〔何轉〕？謂此諸食，愛因、愛集、愛生、愛轉。 ^n3

此愛何因、何集、何生、何轉？謂愛受因、受集、受生、受轉。 ^n4

此受何因、何集、何生、何轉？謂受觸因、觸集、觸生、觸轉。 ^n5

此觸何因、何集、何生、何轉？謂觸六入處因、六入處集、六入處生、六入處轉。 ^n6

六入處集是觸集，觸集是受集，受集是愛集，愛集是食集，食集故未來世生老病死、憂悲惱苦集，如是純大苦聚集。 ^n7a

如是六入處滅則觸滅，觸滅則受滅，受滅則愛滅，愛滅則食滅，食滅故於未來世生老病死、憂悲惱苦滅，如是純大苦聚滅。」 ^n7b

佛說此經已，諸比丘聞佛所說，歡喜奉行。^n8
