# 八二

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，有一比丘聞如來記別調達，受罪一劫不可療治。 ^n3

時，彼比丘便至尊者阿難所，共相問訊已，在一面坐。 ^n4

爾時，彼比丘問阿難曰：「云何阿難！如來盡觀提婆達兜原本已，然後記別，受罪一劫不可療治乎？頗有所由可得而記耶？」 ^n5

時，阿難告曰：「如來所說終不虛設，身口所行而無有異。如來真實記提婆達兜別，受罪深重，當經一劫不可療治。」 ^n6

爾時，尊者阿難卽從座起至世尊所，頭面禮足，在一面住。 ^n7

爾時，阿難白世尊曰：「有一比丘來至我所，而作是說：『云何阿難！如來盡觀提婆達兜原本已，然後記別，受罪一劫不可療治乎？頗有因緣可得記別耶？』作是語已，各自捨去。」 ^n8

世尊告曰：「彼比丘者必晚暮學出家，未久方來至我法中耳！如來所說終不虛妄，云何於中復起猶豫？」 ^n9

爾時，世尊告阿難曰：「汝往至彼，語比丘言：『如來呼卿。』」 ^n10

阿難對曰：「如是，世尊！」 ^n11

是時，阿難受世尊教，便往至彼比丘所。到已，語彼比丘曰：「如來呼卿！」 ^n12

彼比丘對曰：「如是，尊者！」 ^n13

爾時，彼比丘便嚴衣服，共阿難至世尊所。到已，禮世尊足，在一面坐。 ^n14

爾時，世尊告彼比丘：「云何愚人！汝不信如來所說乎？如來所教無有虛妄，汝今乃欲求如來虛妄！」 ^n15

時，彼比丘白世尊曰：「提婆達兜比丘者，有大神力，有大威勢。云何世尊記彼一劫受重罪耶？」 ^n16

佛告比丘曰：「護汝口語！勿於長夜受苦無量。」 ^n17

爾時，世尊便說此偈：
遊禪世俗通，至竟無解脫；不造滅盡跡，復還墮地獄。
「若使我當見提婆達兜，身有毫釐之善法者，我終不記彼提婆達兜受罪一劫不可療治。是故，愚人！我不見提婆達兜有毫釐之善法，以是故，記彼提婆達兜受罪一劫不可療治。所以然者，提婆達兜愚癡，貪著利養，起染著心，作五逆惡，身壞命終，入地獄中。所以然者，利養心重，敗人善本，令人不到安隱之處！
是故，諸比丘！設有利養心起，便當求滅；若不有心，勿興想著。如是，諸比丘！當作是學！」 ^n18

爾時，彼比丘從座起，整衣服，禮世尊足，白世尊曰：「今自悔過，唯願垂恕！愚癡所致，造不善行，如來所說，無有二言，然我愚癡，起猶豫想。唯願世尊受我悔過，改往修來！」乃至再三。 ^n19

世尊告曰：「善哉！比丘！悔汝所念，恕汝不及，莫於如來興猶豫想。今受汝悔過，後更莫作。」乃至三四。 ^n20

爾時，世尊便說此偈：
設有作重罪，悔過更不犯；此人應禁戒，拔其罪根原。 ^n21

爾時，彼比丘及四部眾聞佛所說，歡喜奉行！
四種阿那含，二心及二食，婆達二契經，智者當覺知。^n22
