# 淨天經

如是我聞：一時，佛住王舍城。 ^n1

時有尊者，名曰淨天，在鞞提訶國人間遊行，至彌絺羅城菴羅園中。 ^n2

時尊者淨天，晨朝著衣持缽，入彌絺羅城乞食。次第乞食，到自本家。 ^n3

時淨天母年老，在中堂持食祀火，求生梵天，不覺尊者淨天在門外立。 ^n4

時毘沙門天王，於尊者淨天所，極生敬信。 ^n5

時毘沙門天王，諸夜叉導從，乘虛而行，見尊者淨天在門外立，又見其母手擎飲食，在中堂上供養祀火，不見其子在外門立。見已，從空中下，至淨天母前而說偈言：
此婆羅門尼，梵天極遼遠，為求彼生故，於此祠祀火。此非梵天道，何為徒祀此？汝婆羅門尼，淨天住門外，垢穢永無餘，是則天中天。蕭然無所有，獨一不兼資，為乞食入舍，所應供養者。淨天善修身，人天良福田，遠離一切惡，不為染所染。德同於梵天，形在人間住，不著一切法，如彼淳熟龍。比丘正念住，其心善解脫，應奉以初揣，是則上福田。應以正信心，及時速施與，當預建立洲，令未來安樂。汝觀此牟尼，已渡苦海流，是故當信心，及時速施與，當預建立洲，令未來安樂。毘沙門天王，開發彼令捨。 ^n6

時尊者淨天，即為其母種種說法，示、教、照、喜已，復道而去。^n7
