# 四二○

聞如是： ^n1

一時，佛在舍衛國祇樹給孤獨園。 ^n2

爾時，波斯匿王往至世尊所，頭面禮足，在一面坐。 ^n3

爾時，波斯匿王往白世尊言：「如來審有是語：『施我獲福多，餘者獲福少；施我弟子，勿施餘人。』設有人作是語者，豈非毀如來法乎？」 ^n4

佛告王曰：「我無此語：『獨應施我，勿施餘人。』
大王當知！我恆有此語：『若比丘缽中遺餘擲著水中，軟蟲食之猶得其福，何況施人而不獲福乎？』但，大王！我有是語：『施持戒人，其福益多，勝於犯戒之人。』」 ^n5

爾時，波斯匿王前白佛言：「唯然，世尊！施持戒人，其福倍多於犯戒之人者上。」 ^n6

王復白佛言：「尼揵子來語我言：『沙門瞿曇知於幻術，能迴轉世人。』世尊！此語為審乎？為非耶？」 ^n7

佛告王曰：「如是，大王！如向來言：『我有幻法，能迴轉世人。』」 ^n8

王白佛言：「何者名為迴轉幻法？」 ^n9

佛告王曰：「其殺生者其罪難量，其不殺者受福無量；其不與取者獲罪無量，其不盜者獲福無量；夫淫泆者受罪無量，其不淫者受福無量；其邪見者受罪無量，其正見者獲福無量。我所解幻法者，正謂此耳！」 ^n10

是時，波斯匿王白世尊言：「若當世間人民、魔、若魔天、有形之類，深解此幻術者則獲大幸。自今已後，不復聽外道異學入我國界，聽四部之眾恆在我宮，常當供養，隨其所須。」 ^n11

佛告大王：「勿作是語！所以然者，施畜生之類，猶獲其福；及施犯戒之人，亦獲其福；施持戒之人，福亦難量；施外仙道之人，獲一億之福；施須陀洹、斯陀含、阿那含、阿羅漢、辟支佛及佛，其福不可量。
是故，大王！當興發意，供給當來過去諸佛、聲聞弟子。如是，大王！當作是學！」 ^n12

爾時，波斯匿王聞佛所說，歡喜奉行！^n13
