# 難提經

如是我聞：一時，佛住舍衛國祇樹給孤獨園。前三月夏安居竟。 ^n1

有眾多比丘集於食堂，為佛縫衣。如來不久作衣竟，當著衣持缽，出精舍，人間遊行。 ^n2

時釋氏難提，聞眾多比丘集於食堂，為佛縫衣；如來不久作衣竟，著衣持缽，人間遊行。 ^n3

釋氏難提聞已，來詣佛所，稽首禮足，退坐一面，白佛言：「世尊！我今四體支解，四方易韻，先所聞法，今悉迷忘。聞眾多比丘集於食堂，為世尊縫衣，言如來不久作衣竟，著衣持缽，人間遊行。是故我今心生大苦，何時當復得見世尊及諸知識比丘！」 ^n4

佛告釋氏難提：「汝見佛、若不見佛，若見知識比丘、若不見，汝當隨時修習五種歡喜之處。何等為五？ ^n5

汝當隨時念如來事：如來、應、等正覺、明行足、善逝、世間解、無上士、調御丈夫、天人師、佛、世尊； ^n6a

法事； ^n6b

僧事； ^n6c

自持戒事； ^n6d

自行世事，隨時憶念：我得己利，我於慳垢眾生所，當多修習離慳垢住，修解脫施、捨施、常熾然施、樂於捨、平等惠施、常懷施心。 ^n6e

如是釋氏難提！此五支定，若住、若行、若坐、若臥，乃至妻子俱，常當繫心此三昧念。」 ^n7

佛說此經已，釋氏難提聞佛所說，歡喜隨喜，作禮而去。^n8
