# 二四六

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「今日月有四重翳，使不得放光明。
何等為四？一者雲也，二者風塵，三者煙，四者阿須倫，使覆日月不得放光明。
是謂比丘！日月有此四翳，使日月不得放大光明。 ^n3

此亦如是，比丘！有四結覆蔽人心不得開解。
云何為四？一者欲結，覆蔽人心不得開解。二者瞋恚，三者愚癡，四者利養，覆蔽人心不得開解。
是謂比丘！有此四結覆蔽人心不得開解。
當求方便，滅此四結。如是，諸比丘！當作是學！」 ^n4

爾時，諸比丘聞佛所說，歡喜奉行！^n5
