#  念經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「我本未覺無上正盡覺時，作如是念：我寧可別諸念作二分，欲念、恚念、害念作一分，無欲念、無恚念、無害念復作一分。 ^n3

我於後時，便別諸念作二分，欲念、恚念、害念作一分，無欲念、無恚念、無害念復作一分，我如是行，在遠離獨住，心無放逸，修行精勤。 ^n4

生欲念，我即覺生欲念，自害、害他、二俱害滅，慧多煩勞不得涅槃；覺自害、害他、二俱害滅，慧多煩勞不得涅槃，便速滅。 ^n5a

復生恚念、害念，我即覺生恚念、害念，自害、害他、二俱害滅，慧多煩勞不得涅槃；覺自害、害他、二俱害滅，慧多煩勞不得涅槃，便速滅。 ^n5b

我生欲念不受斷除吐，生恚念、害念不受斷除吐，所以者何？我見因此故，必生無量惡不善之法。
猶如春後月，以種田故，放牧地，則不廣。牧牛兒放牛野澤，牛入他田，牧牛兒即執杖往遮，所以者何？牧牛兒知因此故，必當有罵、有打、有縛、有過失也，是故牧牛兒執杖往遮。
我亦如是，生欲念不受斷除吐，生恚念、害念不受斷除吐，所以者何？我見因此故，必生無量惡不善之法。 ^n6

比丘者，隨所思、隨所念，心便樂中。若比丘多念欲念者，則捨無欲念，以多念欲念故，心便樂中。
若比丘多念恚念、害念者，則捨無恚念、無害念，以多念恚念、害念故，心便樂中。如是，比丘不離欲念，不離恚念，不離害念者，則不能脫生、老、病、死、愁憂、啼哭，亦復不能離一切苦。 ^n7a

我如是行，在遠離獨住，心無放逸，修行精勤。
生無欲念，我即覺生無欲念，不自害、不害他，亦不俱害，修慧不煩勞而得涅槃。覺不自害、不害他，亦不俱害，修慧不煩勞而得涅槃，便速修習廣布。
復生無恚念、無害念，我即覺生無恚念、無害念，不自害、不害他，亦不俱害，修慧不煩勞而得涅槃。覺不自害、不害他，亦不俱害，修慧不煩勞而得涅槃，便速修習廣布，我生無欲念、多思念，生無恚念、無害念、多思念。 ^n7b

我復作是念：多思念者，身定喜忘，則便損心，我寧可治內心，常住在內止息，一意得定，令不損心。我於後時便治內心，常住在內止息，一意得定，而不損心。我生無欲念已，復生念向法次法；生無恚念、無害念已，復生念向法次法。所以者何？我不見因此生無量惡不善之法。
猶如秋後月收一切穀訖，牧牛兒放牛野田時作是念：我牛在群中。所以者何？牧牛兒不見因此故當得罵詈，得打、得縛，有過失也。是故彼作是念：我牛在群中。
我亦如是，生無欲念已，復生念向法次法；生無恚念、無害念已，復生念向法次法。所以者何？我不見因此生無量惡不善之法。 ^n8

比丘者，隨所思、隨所念，心便樂中。
若比丘多念無欲念者，則捨欲念，以多念無欲念故，心便樂中。
若比丘多念無恚念、無害念者，則捨恚念、害念，以多念無恚念、無害念故，心便樂中。
彼覺、觀已息，內靜、一心，無覺、無觀，定生喜、樂，得第二禪成就遊。
彼離喜欲，捨無求遊，正念正智而身覺樂，謂聖所說、聖所捨、念、樂住、空，得第三禪成就遊。
彼樂滅、苦滅，喜、憂本已滅，不苦不樂、捨、念、清淨，得第四禪成就遊。 ^n9

彼如是定，心清淨無穢、無煩，柔軟善住，得不動心，趣向漏盡通智作證，便知此苦如真，知此苦集，知此苦滅，知此苦滅道如真；亦知此漏如真，知此漏集，知此漏滅，知此漏滅道如真。彼如是知，如是見已，則欲漏心解脫，有漏、無明漏心解脫。解脫已便知解脫：生已盡，梵行已立，所作已辦，不更受有，知如真。此比丘離欲念、離恚念、離害念，則得解脫生、老、病、死、愁憂、啼哭，離一切苦。
猶如一無事處有大泉水，彼有羣鹿遊住其中。有一人來，不為彼卽鹿求義及饒益、求安隱快樂，塞平正路，開一惡道，作大坑壍，使人守視，如是羣鹿一切死盡。復有一人來，為彼卽鹿求義及饒益、求安隱快樂，開平正路，閉塞惡道，卻守視人，如是羣鹿普得安濟。 ^n10

比丘！當知我說此喻，欲令知義，慧者聞喻，則解其趣，此說有義。
大泉水者，謂是五欲愛念歡樂，云何為五？眼知色、耳知聲、鼻知香、舌知味、身知觸，大泉水者，當知是五欲也。
大羣鹿者，當知是沙門、梵志也。
有一人來，不為彼求義及饒益、求安隱快樂者，當知是魔波旬也。
塞平正路，開一惡道者，是三惡不善念：欲念、恚念、害念也。
惡道者，當知是三惡不善念。
復更有惡道，謂八邪道，邪見乃至邪定是為八。
作大坑覩者，當知是無明也。
使人守者，當知是魔波旬眷屬也。
復有一人來，為彼求義及饒益、求安隱快樂者，當知是如來、無所著、等正覺也。
閉塞惡道，開平正路者，是三善念：無欲念、無恚念、無害念也。
道者，當知是三善念。
復更有道，謂八正道，正見乃至正定是為八。 ^n11

比丘！我為汝等開平正路，閉塞惡道，填平坑壍，除卻守人，如尊師所為弟子起大慈，哀憐念愍傷，求義及饒益，求安隱快樂者，我今已作。汝等亦當復自作，至無事處山林樹下空安靜處，宴坐思惟，勿得放逸，勤加精進，無令後悔，此是我之教敕，是我訓誨。」 ^n12

佛說如是，彼諸比丘聞佛所說，歡喜奉行。^n13
