# 想經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「若有沙門、梵志於地有地想：地卽是神，地是神所，神是地所。彼計地即是神已，便不知地。 ^n3a

如是水、火、風、神、天、生主、梵天、無煩、無熱。 ^n3b

彼於淨有淨想：淨即是神，淨是神所，神是淨所。彼計淨卽是神已，便不知淨。 ^n3c

無量空處、無量識處、無所有處、非有想非無想處、一、別、若干、見、聞、識、知，得觀意所念、意所思，從此世至彼世，從彼世至此世。彼於一切有一切想：一切即是神，一切是神所，神是一切所。彼計一切即是神已，便不知一切。 ^n3d

若有沙門、梵志於地則知地：地非是神，地非神所，神非地所。彼不計地卽是神已，彼便知地。 ^n4a

如是水、火、風、神、天、生主、梵天、無煩、無熱。 ^n4b

彼於淨則知淨：淨非是神，淨非神所，神非淨所。彼不計淨卽是神已，彼便知淨。 ^n4c

無量空處、無量識處、無所有處、非有想非無想處、一、別、若干、見、聞、識、知，得觀意所念、意所思，從此世至彼世，從彼世至此世。彼於一切則知一切：一切非是神，一切非神所，神非一切所。彼不計一切卽是神已，彼便知一切。 ^n4d

我於地則知地：地非是神，地非神所，神非地所。我不計地即是神已，我便知地。 ^n5a

如是水、火、風、神、天、生主、梵天、無煩、無熱。 ^n5b

我於淨則知淨：淨非是神，淨非神所，神非淨所。我不計淨卽是神已，我便知淨。 ^n5c

無量空處、無量識處、無所有處、非有想非無想處、一、別、若干、見、聞、識、知，得觀意所念、意所思，從此世至彼世，從彼世至此世。我於一切則知一切：一切非是神，一切非神所，神非一切所。我不計一切卽是神已，我便知一切。」 ^n5d

佛說如是，彼諸比丘聞佛所說，歡喜奉行。^n6
