# 雨勢經

我聞如是： ^n1

一時，佛遊王舍城，在鷲巖山中。 ^n2

爾時，摩竭陀王未生怨鞞陀提子，與跋耆相憎，常在眷屬數作是說：「跋耆國人有大如意足，有大威德，有大福祐，有大威神，我當斷滅跋耆人種，破壞跋耆，令跋耆人遭無量厄。」 ^n3

於是，摩竭陀王未生怨鞞陀提子聞世尊遊王舍城，在鷲巖山中，便告大臣雨勢曰：「我聞沙門瞿曇遊王舍城，在鷲巖山中。雨勢！汝往至沙門瞿曇所，汝持我名問訊聖體安快無病，氣力如常耶？當作是語：『瞿曇！摩竭陀王未生怨鞞陀提子問訊聖體安快無病，氣力如常耶？瞿曇！摩竭陀王未生怨鞞陀提子與跋耆相憎，常在眷屬數作是說：跋耆國人有大如意足，有大威德，有大福祐，有大威神，我當斷滅跋耆人種，破壞跋耆，令跋耆人遭無量厄。沙門瞿曇當何所說？』雨勢！若沙門瞿曇有所說者，汝善受持。所以者何？如是之人，終不妄說。」 ^n4

大臣雨勢受王教已，乘最好乘，與五百乘俱出王舍城，卽便往詣鷲巖山中。登鷲巖山，下車步進，往詣佛所，便與世尊共相問訊，卻坐一面，白曰：「瞿曇！摩竭陀王未生怨鞞陀提子問訊聖體安快無病，氣力如常耶？瞿曇！摩竭陀王未生怨鞞陀提子與跋耆相憎，常在眷屬數作是說：『跋耆國人有大如意足，有大威德，有大福祐，有大威神，我當斷滅跋耆人種，破壞跋耆，令跋耆人遭無量厄。』沙門瞿曇當何所說？」 ^n5

世尊聞已，告曰：「雨勢！我昔曾遊於跋耆國，彼國有寺名遮惒邏。雨勢！爾時我為跋耆國人說七不衰法，跋耆國人則能受行七不衰法。雨勢！若跋耆國人行七不衰法而不犯者，跋耆必勝，則為不衰。」 ^n6

大臣雨勢白世尊曰：「沙門瞿曇略說此事，不廣分別，我等不能得解此義，願沙門瞿曇廣分別說，當令我等得知此義。」 ^n7

世尊告曰：「雨勢！諦聽！善思念之，我當為汝廣說此義。」
大臣雨勢受教而聽。 ^n8

是時，尊者阿難執拂侍佛，世尊迴顧問曰：「阿難！頗聞跋耆數數集會，多聚集耶？」 ^n9a

尊者阿難白曰：「世尊！我聞跋耆數數集會，多聚集也！」 ^n9b

世尊即告大臣雨勢：「若彼跋耆數數集會，多聚集者，跋耆必勝，則為不衰。」 ^n9c

世尊復問尊者阿難：「頗聞跋耆共俱集會，俱作跋耆事，共俱起耶？」 ^n10a

尊者阿難白曰：「世尊！我聞跋耆共俱集會，俱作跋耆事，共俱起也！」 ^n10b

世尊復告大臣雨勢：「若彼跋耆共俱集會，俱作跋耆事，共俱起者，跋耆必勝，則為不衰。」 ^n10c

世尊復問尊者阿難：「頗聞跋耆未施設者不更施設，本所施設而不改易，舊跋耆法善奉行耶？」 ^n11a

尊者阿難白曰：「世尊！我聞跋耆未施設者不更施設，本所施設而不改易，舊跋耆法善奉行也！」 ^n11b

世尊復告大臣雨勢：「若彼跋耆未施設者不更施設，本所施設而不改易，舊跋耆法善奉行者，跋耆必勝，則為不衰。」 ^n11c

世尊復問尊者阿難：「頗聞跋耆不以力勢而犯他婦、他童女耶？」 ^n12a

尊者阿難白曰：「世尊！我聞跋耆不以力勢而犯他婦、他童女也！」 ^n12b

世尊復告大臣雨勢：「若彼跋耆不以力勢而犯他婦、他童女者，跋耆必勝，則為不衰。」 ^n12c

世尊復問尊者阿難：「頗聞跋耆有名德尊重者，跋耆悉共宗敬、恭奉、供養，於彼聞教則受耶？」 ^n13a

尊者阿難白曰：「世尊！我聞跋耆有名德尊重者，跋耆悉共宗敬、恭奉、供養，於彼聞教則受。」 ^n13b

世尊復告大臣雨勢：「若彼跋耆有名德尊重者，跋耆悉共宗敬、恭奉、供養，於彼聞教則受者，跋耆必勝，則為不衰。」 ^n13c

世尊復問尊者阿難：「頗聞跋耆所有舊寺，跋耆悉共修飾，遵奉、供養、禮事，本之所施常作不廢，本之所為不減損耶？」 ^n14a

尊者阿難白曰：「世尊！我聞跋耆所有舊寺，跋耆悉共修飾，遵奉、供養、禮事，本之所施常作不廢，本之所為不減損也！」 ^n14b

世尊復告大臣雨勢：「若彼跋耆所有舊寺，跋耆悉共修飾，遵奉、供養、禮事，本之所施常作不廢，本之所為不減損者，跋耆必勝，則為不衰。」 ^n14c

世尊復問尊者阿難：「頗聞跋耆悉共擁護諸阿羅訶，極大愛敬，常願未來阿羅訶者而欲令來，既已來者樂恒久住，常使不乏衣被、飲食、床榻、湯藥、諸生活具耶？」 ^n15a

尊者阿難白曰：「世尊！我聞跋耆悉共擁護諸阿羅訶，極大愛敬，常願未來阿羅訶者而欲令來，既已來者樂恒久住，常使不乏衣被、飲食、床榻、湯藥、諸生活具！」 ^n15b

世尊復告大臣雨勢：「若彼跋耆悉共擁護諸阿羅訶，極大愛敬，常願未來阿羅訶者而欲令來，既已來者樂恒久住，常使不乏衣被、飲食、床榻、湯藥、諸生活具者，跋耆必勝，則為不衰。 ^n15c

雨勢！跋耆行此七不衰法，諸受持此七不衰法者，跋耆必勝，則為不衰。」 ^n16

於是，大臣雨勢卽從座起，偏袒著衣，叉手向佛，白曰：「瞿曇！設彼跋耆成就一不衰法者，摩竭陀王未生怨鞞陀提子不能伏彼，況復具七不衰法耶？瞿曇！我國事多，請退還歸。」 ^n17

世尊報曰：「欲去隨意！」 ^n18

於是，大臣雨勢聞佛所說，則善受持，起繞世尊三匝而去。 ^n19

大臣雨勢去後不久，於是，世尊迴顧告曰：「阿難！若有比丘依鷲巖山處處住者，宣令一切盡集講堂，一切集已，便來白我。」 ^n20

尊者阿難卽受佛教：「唯然，世尊！」
是時，尊者阿難便行宣令，若有比丘依鷲巖山處處住者，今令一切盡集講堂。一切集已，還詣佛所，稽首作禮，卻住一面，白曰：「世尊！我已宣令，若有比丘依鷲巖山處處住者，悉令一切盡集講堂。今皆已集，唯願世尊自知其時！」 ^n21

於是，世尊將尊者阿難往詣講堂，於比丘眾前敷座而坐，告諸比丘：「今為汝說七不衰法，汝等諦聽！善思念之。」 ^n22

時，諸比丘白曰：「唯然。」 ^n23

佛言：「云何為七？
若比丘數數集會，多聚集者，比丘必勝，則法不衰。
若比丘共齊集會，俱作眾事，共俱起者，比丘必勝，則法不衰。
若比丘未施設事不更施設，本所施設而不改易，我所說戒善奉行者，比丘必勝，則法不衰。
若比丘此未來有愛喜欲共俱，愛樂彼彼有起不隨者，比丘必勝，則法不衰。
若比丘有長老上尊俱學梵行，比丘悉共宗敬、恭奉、供養，於彼聞教則受者，比丘必勝，則法不衰。
若比丘有無事處山林高巖，閑居靜處，寂無音聲，遠離，無惡，無有人民，隨順宴坐，樂住不離者，比丘必勝，則法不衰。
若比丘悉共擁護諸梵行者，至重愛敬，常願未來諸梵行者而欲令來，既已來者樂恒久住，常使不乏衣被、飲食、床榻、湯藥、諸生活具者，比丘必勝，則法不衰。
若比丘行此七不衰法，受持不犯者，比丘必勝，則法不衰。」 ^n24

於是，世尊復告諸比丘曰：「我為汝等更說七不衰法，汝等諦聽！善思念之。」 ^n25

時，諸比丘白曰：「唯然。」 ^n26

佛言：「云何為七？
若比丘尊師，恭敬、極重供養、奉事者，比丘必勝，則法不衰。
若比丘法、眾、戒、不放逸、供給、定，恭敬、極重供養、奉事者，比丘必勝，則法不衰。
若比丘行此七不衰法，受持不犯者，比丘必勝，則法不衰。」 ^n27

世尊復告諸比丘曰：「我為汝等更說七不衰法，汝等諦聽！善思念之。」 ^n28

時，諸比丘白曰：「唯然。」 ^n29

佛言：「云何為七？
若比丘不行於業，不樂於業，不習業者，比丘必勝，則法不衰。
不行譁說，不樂譁說，不習譁說者；
不行聚會，不樂聚會，不習聚會者；
不行雜合，不樂雜合，不習雜合者；
不行睡眠，不樂睡眠，不習睡眠者；
不為利，不為譽，不為他人行梵行者；
不為暫爾，不為德勝，於其中間捨方便，令德勝者，比丘必勝，則法不衰。
若比丘行此七不衰法，受持不犯者，比丘必勝，則法不衰。」 ^n30

世尊復告諸比丘曰：「我為汝等更說七不衰法，汝等諦聽！善思念之。」 ^n31

時，諸比丘白曰：「唯然。」 ^n32

佛言：「云何為七？
若比丘成就信財、戒財、慚財、愧財、博聞財、施財，成就慧財者，比丘必勝，則法不衰。
若比丘行此七不衰法，受持不犯者，比丘必勝，則法不衰。」 ^n33

世尊復告諸比丘曰：「我為汝等更說七不衰法，汝等諦聽！善思念之。」 ^n34

時，諸比丘白曰：「唯然。」 ^n35

佛言：「云何為七？
若比丘成就信力、精進力、慚力、愧力、念力、定力，成就慧力者，比丘必勝，則法不衰。
若比丘行此七不衰法，受持不犯者，比丘必勝，則法不衰。」 ^n36

世尊復告諸比丘曰：「我為汝等更說七不衰法，汝等諦聽！善思念之。」 ^n37

時，諸比丘白曰：「唯然。」 ^n38

佛言：「云何為七？
若比丘修念覺支，依捨離、依無欲、依滅盡，趣向出要，擇法、精進、喜、息、定，修捨覺支，依捨離、依無欲、依滅盡，趣向出要者，比丘必勝，則法不衰。
若比丘行此七不衰法，受持不犯者，比丘必勝，則法不衰。」 ^n39

世尊復告諸比丘曰：「我為汝等更說七不衰法，汝等諦聽！善思念之。」 ^n40

時，諸比丘白曰：「唯然。」 ^n41

佛言：「云何為七？
若比丘應與面前律與面前律，應與憶律與憶律，應與不癡律與不癡律，應與自發露與自發露，應與居與居，應與展轉與展轉，眾中起諍，當以如棄糞掃止諍法止之者，比丘必勝，則法不衰。
若比丘行此七不衰法，受持不犯者，比丘必勝，則法不衰。」 ^n42

世尊復告諸比丘曰：「今為汝等說六慰勞法，汝等諦聽！善思念之。」 ^n43

時，諸比丘白曰：「唯然。」 ^n44

佛言：「云何為六？
1以慈身業向諸梵行，是慰勞法，愛法樂法，令愛令重，令奉令敬，令修令攝，得沙門，得一心，得精進，得涅槃。
n3如是慈口業、慈意業。
4若有法利，如法得利，自所飯食，至在鉢中。如是利分，布施諸梵行，是慰勞法，愛法樂法，令愛令重，令奉令敬，令修令攝，得沙門，得一心，得精進，得涅槃。
5若有戒不缺、不穿、無穢、無黑，如地不隨他，聖所稱譽，具善受持。如是戒分，布施諸梵行，是慰勞法，愛法樂法，令愛令重，令奉令敬，令修令攝，得沙門，得一心，得精進，得涅槃。6若有見是聖出要，明了深達，能正盡苦。如是見分，布施諸梵行，是慰勞法，愛法樂法，令愛令重，令奉令敬，令修令攝，得沙門，得一心，得精進，得涅槃。
我向所言六慰勞法者，因此故說。」 ^n45

佛說如是，彼諸比丘聞佛所說，歡喜奉行。^n46
