# 二三七

聞如是： ^n1

一時，佛在舍衛國祇樹給孤獨園。 ^n2

爾時，阿那邠邸長者往至世尊所，頭面禮足，在一面坐。 ^n3

爾時，世尊問長者曰：「云何長者！汝家中恆布施耶？」 ^n4

長者白佛：「貧家恆行布施，又飲食麁弊，不與常同。」 ^n5

世尊告曰：「若布施之時，若好、若醜，若多、若少，然不用心意，復不發願，復無信心，由此行報，所生之處不得好食。意不貪樂，意亦復不樂著於好衣裳，亦復不樂著好田業，心亦不著五欲之中，正使有僕從奴婢，亦復不受其教。所以然者，正由其中不用心故，故受其報。 ^n6a

若長者布施之時，若好、若醜，若多、若少，當至誠用心，勿有增損，廢後世橋梁。彼若所生之處，飲食自然，七財具足，心恆樂五欲之中，正使有奴婢使人，恆受其教。所以然者，由於中發歡喜心故。 ^n6b

長者當知：過去久遠有梵志名毗羅摩。饒財多寶，真珠、虎珀、硨𤦲、瑪瑙、水精、琉璃，好喜布施。爾時，布施之時，用八萬四千銀鉢盛滿碎金，復有八萬四千金鉢盛滿碎銀，作如是施。復以八萬四千金銀澡罐施。復以八萬四千牛，皆以金銀覆角，皆作如是布施。復以八萬四千玉女布施，衣裳自覆。復以八萬四千臥具，皆用氍氀文繡毾㲪自覆。復以八萬四千衣裳布施。復以八萬四千龍象布施，皆用金銀挍飾。復以八萬四千匹馬布施，皆用金銀鞍勒自副。復以八萬四千車布施，作如是大施。復以八萬四千房舍布施，於四城門中布施，須食與食，須衣與衣，衣被、飲食、牀臥具、病瘦醫藥，皆悉與之。 ^n7

長者當知：彼毗羅摩雖作是布施，不如作一房舍，持用布施招提僧，此福不可計量。
正使彼作如是施，及作房舍持用施招提僧，不如受三自歸佛、法、聖眾，此福不可稱計。
正使彼人作如是施，及作房舍，又受三自歸，雖有此福，猶不如受持五戒。
正使彼人作如是施，及作房舍，受三自歸，受持五戒，雖有此福，故不如彈指之頃，慈愍眾生，此福功德不可稱計。
正使彼人作如是施，作僧房舍，受三自歸，奉持五戒，及彈指之頃，慈愍眾生，雖有此福，故不如須臾之間，起於世間不可樂想，此福功德不可稱量。然彼所作功德，我盡證明，作僧房舍，我亦知此福。受三自歸，我亦知此福。受持五戒，我亦知此福。彈指之頃，慈愍眾生，我亦知此福。須臾之間，起於世間不可樂想，我亦知此福。 ^n8

爾時，彼婆羅門作如是大施者，豈是異人乎？莫作是觀也。所以然者，爾時施主者，卽我身是也。長者當知：過去久遠所作功德，信心不斷，不起著想，是故，長者！若欲布施之時，若多、若少，若好、若醜，歡喜惠施，勿起想著。手自布施，莫使他人。發願求報，後求受福，長者當獲無窮之福。如是，長者！當作是學！」 ^n9

爾時，長者聞佛所說，歡喜奉行！^n10
