# 一四六

聞如是： ^n1

一時，佛在舍衛國衹樹給孤獨園。 ^n2

爾時，尊者難陀著極妙之衣，色曜人目，著金廁履屣，復文飾兩目，手執鉢器，欲入舍衛城。 ^n3

爾時，眾多比丘遙見尊者難陀著極妙之衣，入舍衛城乞食。 ^n4

爾時，眾多比丘便往至世尊所，頭面禮足，在於一面坐，須臾退坐，白世尊曰：「向者，難陀比丘著極妙之衣，色曜人目，入舍衛城乞食。」 ^n5

爾時，世尊告一比丘：「汝速往至難陀比丘所：『如來呼卿！』」 ^n6

對曰：「如是，世尊！」時，彼比丘受世尊教，頭面禮足而去，往至難陀比丘所，到已，語難陀曰：「世尊呼卿！」 ^n7

是時，難陀聞比丘語，卽來至世尊所，到已，頭面禮足，在一面坐。 ^n8

是時，世尊告難陀曰：「汝今何故著此極妙之衣，又著金廁履屣，入舍衛城乞食？」時，尊者難陀默然不語。 ^n9

世尊復重告曰：「云何難陀！汝豈不以信牢固出家學道乎？」 ^n10

難陀對曰：「如是，世尊！」 ^n11

世尊告曰：「汝今族姓子不應律行，以信牢固出家學道，何由復著極妙之衣，摩治形服，欲入舍衛城乞食？與彼白衣有何差別？」 ^n12

爾時，世尊便說此偈：
何日見難陀，能持阿練行；心樂沙門法，頭陀度無極。
汝今，難陀！更莫造此如是之行！」 ^n13

爾時，尊者難陀及四部眾聞佛所說，歡喜奉行！^n14
