# 六六法經

如是我聞：一時，佛住拘留搜調牛聚落。 ^n1

爾時，世尊告諸比丘：「我今當為汝等說法，初、中、後善，善義、善味，純一滿淨，梵行清白。諦聽！善思！有六六法。 ^n2

何等為六六法？謂六內入處、六外入處、六識身、六觸身、六受身、六愛身。 ^n3

何等為六內入處？謂眼入處、耳入處、鼻入處、舌入處、身入處、意入處。 ^n4

何等為六外入處？色入處、聲入處、香入處、味入處、觸入處、法入處。 ^n5

云何六識身？謂眼識身、耳識身、鼻識身、舌識身、身識身、意識身。 ^n6

云何六觸身？謂眼觸、耳觸、鼻觸、舌觸、身觸、意觸。 ^n7

云何六受身？謂眼觸生受、耳觸生受、鼻觸生受、舌觸生受、身觸生受、意觸生受。 ^n8

云何六愛身？謂眼觸生愛、耳觸生愛、鼻觸生愛、舌觸生愛、身觸生愛、意觸生愛。 ^n9

若有說言眼是我，是則不然。
所以者何？眼生滅故。若眼是我者，我應受生死，是故說眼是我者，是則不然。如是若色，若眼識，眼觸，眼觸生受若是我者，是則不然。
所以者何？眼觸生受是生滅法，若眼觸生受是我者，我復應受生死，是故說眼觸生受是我者，是則不然，是故眼觸生受非我。 ^n10a

如是耳、鼻、舌、身、意觸生受非我，所以者何？意觸生受是生滅法，若是我者，我復應受生死，是故意觸生受是我者，是則不然，是故意觸生受非我。 ^n10b

如是比丘！當如實知眼所作，智所作，寂滅所作，開發神通，正向涅槃。云何如實知見眼所作，乃至正向涅槃？如是比丘！眼非我，若色、眼識、眼觸、眼觸因緣生受──內覺若苦、若樂、不苦不樂，彼亦觀察非我。 ^n11a

耳、鼻、舌、身、意，亦如是說， ^n11b

是名如實知見眼所作，乃至正向涅槃。是名《六六法經》。」 ^n12

佛說此經已，諸比丘聞佛所說，歡喜奉行。^n13
