# 第二經

如是我聞：一時，佛住舍衛國祇樹給孤獨園。 ^n1

時有一天子，容色絕妙，於後夜時，來詣佛所，稽首佛足，退坐一面。身諸光明，遍照祇樹給孤獨園。時彼天子說偈問佛：
云何為比丘，同己之第二？
云何為比丘，隨順教授者？
比丘於何處，遊心自娛樂，
娛樂彼處已，能斷諸結縛？ ^n2

爾時，世尊說偈答言：
信為同己二，智慧教授者，涅槃喜樂處，比丘斷結縛。 ^n3

時彼天子復說偈言：
久見婆羅門，逮得般涅槃，一切怖已過，永超世恩愛。 ^n4

時彼天子聞佛所說，歡喜隨喜，稽首佛足，即沒不現。^n5
