# 四六二

聞如是： ^n1

一時，佛在舍衛國祇樹給孤獨園。 ^n2

爾時，阿那邠祁長者有兒婦名曰善生，顏貌端正，面如桃華色，王波斯匿大臣之女，憑其姓望，恃其豪族，亦不恭敬姑嫜及其夫婿，亦不事佛、法及比丘僧，亦不敬奉三尊。 ^n3

是時，阿那邠祁長者便往至世尊所，頭面禮足，在一面坐。
爾時，長者白世尊言：「近與兒取婦，是波斯匿王第一大臣之女，自恃其姓望，不承事三尊、長老尊卑。唯願世尊當與說法，使發歡喜，心開意解！」
爾時，如來默然許可長者所說。 ^n4

時，長者復白佛言：「唯願世尊當受我請及比丘僧！」
爾時，長者以見如來默然受請，卽從座起，禮佛遶三匝而去。還至家中，辦具種種飲食，敷好坐具，尋白：「時至，唯願世尊當受我請，飲食已具！」 ^n5

爾時，世尊將諸比丘眾，前後圍遶，至長者家，就座而坐。
爾時，長者更取小座，在如來前坐。 ^n6

爾時，世尊告善生女人曰：「長者女當知：夫為婦人有四事。
云何為四？有婦如似母，有婦似親親，有婦似賊，有婦似婢。 ^n7

汝今當知：婦似母者，隨時瞻視夫主，不令有乏，承事供養。
爾時，諸天便復將護，若人、非人不得其便，死便生天。是謂，長者女！此名婦人似母者也。 ^n8a

彼云何有婦似親親？於是，長者婦見夫已，無有增減之心，同其苦樂，是謂其人似親親者也。 ^n8b

彼云何名為婦如似賊？於是，女人若見夫已，便懷瞋恚，憎嫉夫主，亦不承事恭敬禮拜，見輒欲害，心在他所。夫不親婦，婦不親夫，不為人所愛敬，諸天不擁護，惡鬼侵害，身壞命終，入地獄中，是謂斯人如似賊也。 ^n8c

彼云何名婦人如似婢也？於是，賢良之婦見夫主隨時瞻視，忍其言語，終不還報；忍其寒苦，恆有慈心，於三尊所，亦生斯念：此存我在，此衰我秏。以此之事，諸天擁護，若人、非人皆悉愛念，身壞命終，生善處天上。
是謂，長者女！有此四婦，汝今為在何條？」 ^n8d

時，彼女人聞世尊說此語已，前禮佛足，白世尊言：「唯願世尊，我今改往修來，更不敢為！自今已後，常行禮法，如似婢也。」 ^n9

是時，善生女人還至夫所，頭面禮足：「唯願瞻視，當如婢也！」
是時，善生女人復至世尊所，頭面禮足，在一面坐。 ^n10

爾時，世尊漸與說法，所謂論者：施論、戒論、生天之論，欲為不淨想，淫為大穢。 ^n11

是時，世尊已知女人心開意解，諸佛世尊常所說法：苦、集、盡、道，爾時世尊盡與女人說之，卽於座上得法眼淨，猶如新衣易染為色。此亦如是，分別諸法，善解深妙之義，自歸三尊，而受五戒。 ^n12

爾時，善生女人聞佛所說，歡喜奉行！^n13
