# 阿那律陀經（下）

我聞如是︰ ^n1

一時，佛遊舍衛國，在勝林給孤獨園。 ^n2

爾時，諸比丘則於晡時從燕坐起，往詣尊者阿那律陀所，稽首禮足，卻坐一面，白曰：「我等欲有所問，聽乃敢陳。」 ^n3

尊者阿那律陀答曰：「諸賢！欲問便問，我聞已當思。」 ^n4

時，諸比丘即便問曰：「云何比丘不煩熱死、不煩熱命終耶？」 ^n5

尊者阿那律陀答曰：「諸賢！若比丘見質直及得聖愛戒者，是謂比丘不煩熱死、不煩熱命終。」 ^n6

時，諸比丘又復問曰：「比丘極是不煩熱死、不煩熱命終耶？」 ^n7

尊者阿那律陀答曰：「諸賢！比丘〔極〕是不煩熱死、不煩熱命終。復次，諸賢！若比丘觀內身如身，……乃至觀覺、心、法如法，是謂比丘不煩熱死、不煩熱命終。」 ^n8

時，諸比丘又復問曰：「比丘極是不煩熱死、不煩熱命終耶？」 ^n9

尊者阿那律陀答曰：「諸賢！比丘〔極〕是不煩熱死、不煩熱命終。復次，諸賢！若比丘心與慈俱，遍滿一方成就遊。如是二三四方，四維上下，普周一切，心與慈俱，無結無怨，無恚無諍，極廣甚大，無量善修，遍滿一切世間成就遊。
如是悲、喜心與捨俱，無結無怨，無恚無諍，極廣甚大，無量善修，遍滿一切世間成就遊，是謂比丘不煩熱死、不煩熱命終。」 ^n10

時，諸比丘又復問曰：「比丘極是不煩熱死、不煩熱命終耶？」 ^n11

尊者阿那律陀答曰：「諸賢！比丘〔極〕是不煩熱死、不煩熱命終。復次，諸賢！若比丘度一切色想，……乃至非有想非無想處成就遊，是謂比丘不煩熱死、不煩熱命終。」 ^n12

時，諸比丘又復問曰：「比丘極是不煩熱死、不煩熱命終耶？」 ^n13

尊者阿那律陀答曰：「諸賢！比丘〔極〕是不煩熱死、不煩熱命終。復次，諸賢！若有比丘度一切非有想非無想處，想知滅身觸成就遊，及慧觀諸漏已盡者，是謂比丘不煩熱死、不煩熱命終。」 ^n14

時，諸比丘又復問曰：「比丘極是不煩熱死、不煩熱命終耶？」 ^n15

尊者阿那律陀答曰：「諸賢！比丘極是不煩熱死、不煩熱命終。」 ^n16

時，諸比丘聞尊者阿那律陀所說，善受持誦，卽從座起，稽首尊者阿那律陀足繞三匝而去。 ^n17

尊者阿那律陀所說如是，彼諸比丘聞尊者阿那律陀所說，歡喜奉行。^n18
