# 六六

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「檀越施主當云何承事供養精進持戒諸賢聖人？」 ^n3

爾時，諸比丘白世尊曰：「世尊是諸法之王，唯願世尊與諸比丘而說此義，聞已盡當奉持！」 ^n4

爾時，世尊告諸比丘：「諦聽！諦聽！善思念之，我當與汝分別其義。」 ^n5

對曰：「如是，世尊！」爾時，諸比丘從佛受教。 ^n6

世尊告曰：「檀越施主承事供養精進持戒諸多聞者，猶如與迷者指示其路，糧食乏短而給施食，恐怖之人令無憂惱，驚畏者教令莫懼，無所歸者與作覆護，盲者作眼目，與病作醫王。
猶如田家農夫修治田業，除去穢草，便能成就穀食。
比丘常當除棄五盛陰病，求入無畏泥洹城中。如是，諸比丘！檀越施主承事供養精進持戒諸多聞者當施。」 ^n7

爾時，阿那邠持長者集在彼眾。爾時長者阿那邠持白世尊曰：「如是，世尊！如是，如來！一切施主及與受者猶吉祥瓶，諸受施人如毗沙王，勸人行施如親父母，受施之人是後世良祐，一切施主及與受者猶如居士。」 ^n8

世尊告曰：「如是，長者！如汝所言。」 ^n9

阿那邠持長者白世尊曰：「自今已後，門不安守，亦不拒逆比丘、比丘尼、優婆塞、優婆斯，及諸行路乏糧食者。」 ^n10

爾時，阿那邠持長者白世尊曰：「唯願世尊及比丘眾受弟子請！」爾時，世尊默然受長者請。 ^n11

爾時，長者見世尊默然受請，卽禮佛三匝，還歸所在，到舍已，卽其夜辦具甘饌種種飯食，廣敷坐具，自白：「時到，食具已辦，唯願世尊願時臨顧！」 ^n12

爾時，世尊將諸比丘眾，著衣持鉢，詣舍衛城，至長者家。到已，各自就座，諸比丘僧亦各隨次坐。 ^n13

爾時，長者見佛、比丘眾坐定，手自斟酌，行種種飲食。已行種種飲食，各收鉢坐，更取卑座，在如來前欲聽聞法。 ^n14

爾時，長者白世尊言：「善哉！如來！聽諸比丘隨所須物三衣、鉢盂、鍼筒、尼師壇、衣裳、法澡罐，及餘一切沙門雜物，盡聽弟子家取之。」 ^n15

爾時，世尊告諸比丘：「汝等若須衣裳、鉢器及尼師壇、法澡罐，及餘一切沙門雜物，聽使此取，勿足疑難，起想著心。」 ^n16

爾時，世尊與長者阿那邠持說微妙之法。說妙法已，便從坐起而去。 ^n17

當於爾時，阿那邠持復於四城門而廣惠施，第五市中，第六在家，須食與食，須漿與漿，須車乘、妓樂、香熏、瓔珞，悉皆與之。 ^n18

爾時，世尊聞長者阿那邠持於四城門中廣作惠施，復於大市布施貧乏，復於家內布施無量。爾時，世尊告諸比丘：「我弟子中第一優婆塞好喜布施，所謂須達長者是。」 ^n19

爾時，諸比丘聞佛所說，歡喜奉行！^n20
