# 四六九

聞如是： ^n1

一時，佛在毗舍離摩訶婆那園中，與大比丘眾五百人俱。 ^n2

爾時，師子大將便往至世尊所，頭面禮足，在一面坐。 ^n3

爾時，如來告大將曰：「施主檀越有五功德。
云何為五？ ^n4

於是，施主名聞遠布：『某甲村中有此好施之人，周窮濟乏，無有愛惜。』是謂，師子大將！第一功德由施主所致。 ^n5a

復次，師子大將！施主檀越若至剎利眾、婆羅門眾、沙門眾中，皆無所畏，亦無疑難，是謂，師子！第二功德。 ^n5b

復次，施主檀越多為人所愛念，普來宗仰，如子愛母，其心不相離，施主亦復如是，多為人所愛。 ^n5c

復次，師子！施主檀越布施之時，發歡喜心，以有歡喜則有悅豫，意性堅固，是時便自覺有樂有苦，亦不變悔，如實而自知。云何自知？知有苦諦、苦集、苦盡、苦出要諦，如實知之。」 ^n5d

爾時，世尊便說斯偈：
施為眾福具，而逮第一義；其能憶施者，便發歡喜心。 ^n6

「復次，師子長者！施主檀越布施之時，身壞命終，生三十三天，又有五事勝彼諸天。
云何為五？一者顏貌豪貴，威神光明；二者所欲自在，無事不果；三者若檀越施主生人中者，值富貴家；四者饒財多寶；五者言從語用。
是謂，師子！檀越有此五功德引入善道。」 ^n7

爾時，師子大將聞佛所說，歡喜踊躍，不能自勝，前白佛言：「唯願世尊及比丘僧當受我請！」
爾時，世尊默然受請。 ^n8

時，師子大將已見世尊默然受請，卽從座起，頭面禮足，便退而去，還至家中，辦具種種飲食，敷好坐具，卽白：「時至，今正是時。唯願大聖垂愍臨顧！」 ^n9

爾時，世尊到時，著衣持鉢，將諸比丘眾，前後圍繞，至大將家，各次第坐。 ^n10

爾時，師子將軍見佛及比丘僧已次第坐，手自斟酌行種種飲食。
爾時，大將行食之時，諸天在虛空中而告之曰：「此是阿羅漢，斯人向阿羅漢，施此得福多，施此得福少；此是阿那含，此人向阿那含；此人是斯陀含，斯人向斯陀含道；此人是須陀洹，斯人向須陀洹道；是人七生往返，此人一生；此是持信，此人奉法；此是利根，此是鈍根；此人下卑；此人精進持戒，此人犯戒；施此人得福多，施此人得福少。」 ^n11

爾時，師子大將聞諸天語已，亦不經懷，見如來食已訖，除去鉢器，更取小座，在如來前坐。 ^n12

爾時，師子大將白世尊言：「我向者有諸天來至我所，而告之曰：『從羅漢……至犯戒。』皆具白如來，雖聞斯言，亦不經懷，亦不生此念：我當捨此施彼，捨彼施此。然我復生斯念：應施一切眾生，有形之類，由食而存，無食則喪。我躬自從如來聞說斯偈，恆在心懷而不忘失。云何名為偈？
施當普平等，終不有所逆；必當遇聖賢，緣斯而得度。
是謂，世尊！斯偈所說，我躬從如來聞之，恆念奉行。」 ^n13

佛告大將：「善哉！斯名菩薩之心，平等惠施。若菩薩布施之時，亦不生此念：我當與此，置此，恆有平等而惠施。亦復有此念：一切眾生有食則存，無食則亡。菩薩行施之時，亦復思惟此業，便說斯偈：
夫人修其行，行惡及其善；彼彼自受報，行終不衰秏。
如人尋其行，卽受其果報；為善獲其善，作惡受惡報。
為惡及其善，隨人之所習；如似種五穀，各獲其果實。 ^n14

「師子大將！當以此方便，知善惡各有其行。所以然者，從初發意至于成道，心無增減，不選擇人，亦不觀其地。是故，師子！若欲惠施之時，恆念平等，勿興是非之心。如是，師子！當作是學！」 ^n15

爾時，世尊復說嚫曰：
施歡人所愛，眾人所稱歎；所至無疑難，亦無嫉妬心。
是故智者施，除去諸惡想；長夜至善處，諸天所嘉歎。
爾時，世尊說斯語已，便從座起而去。 ^n16

爾時，師子聞佛所說，歡喜奉行！^n17
