# 二八六

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若檀越施主惠施之日，得五事功德。
云何為五？一者施命，二者施色，三者施安，四者施力，五者施辯，是謂為五。
復次，檀越施主施命之時，欲得長壽；施色之時，欲得端正；施安之時，欲得無病；施力之時，欲令無能勝；施辯之時，欲得無上正真之辯。
比丘當知：檀越施主惠施之日，有此五功德。」 ^n3

爾時，世尊便說此偈：
施命色及安、力辯為第五，五功德已備，後受無窮福。
智者當念施，除去貪欲心，今身有名譽，生天亦復然。
「若有善男子、善女人，欲得五功德者，當行此五事。如是，諸比丘！當作是學！」 ^n4

爾時，諸比丘聞佛所說，歡喜奉行！^n5
