# 舍利弗經

如是我聞：一時，佛住瞻婆國揭伽池側。 ^n1

時尊者舍利弗，在供養堂，有眾多比丘集會而為說法：句味滿足，辯才簡淨，易解樂聞；不閡不斷，深義顯現。彼諸比丘專至樂聽，尊重憶念，一心側聽。 ^n2

時尊者婆耆舍在於會中，作是念：我當於尊者舍利弗面前，說偈讚歎。作是念已，即起合掌，白尊者舍利弗：「我欲有所說。」 ^n3

舍利弗告言：「隨所樂說。」 ^n4

尊者婆耆舍即說偈言：
善能略說法，令眾廣開解，賢優婆提舍，於大眾宣暢。當所說法時，咽喉出美聲。悅樂愛念聲，調和漸進聲，聞聲皆欣樂，專念不移轉。 ^n5

尊者婆耆舍說此語時，諸比丘聞其所說，皆大歡喜。^n6
