# 三三五

聞如是： ^n1

一時，佛在摩竭國憂迦支江水側。 ^n2

爾時，世尊詣一樹下，躬自敷座而坐，正身正意，繫念在前。 ^n3

爾時，有一梵志往至彼處。是時，梵志見世尊腳跡為妙，見已，便生此念：是何人之跡？為是天、龍、鬼神、乾沓和、阿須倫、人、若非人？為我先祖梵天耶？ ^n4

是時，梵志卽逐跡前進。遙見世尊在一樹下坐，正身正意，繫念在前，見已，作是語：「為是天耶？」
世尊告曰：「我非是天。」 ^n5

「為乾沓和耶？」
世尊告曰：「我非乾沓和也。」 ^n6

「為是龍乎？」
對曰：「我非是龍也。」 ^n7

「為閱叉也？」
佛報梵志：「我非閱叉。」 ^n8

「為是祖父也？」
佛報曰：「我非祖父。」 ^n9

是時，婆羅門問世尊曰：「汝今是誰？」 ^n10

世尊告曰：「有愛者則有受，有受則有愛，因緣合會，然後各各相生如此，如此五苦盛陰無有斷絕時。以知愛已，則知五欲，亦知外六塵、內六入，卽知此盛陰之本末。」 ^n11

爾時，世尊便說此偈：
世間有五欲，意為第六生；以知內外六，當念盡苦際。
「是故，當求方便，滅內外六事。如是，梵志！當作是學！」 ^n12

爾時，彼梵志聞佛如是教，思惟翫習不去心懷，卽於座上，諸塵垢盡，得法眼淨。 ^n13

爾時，彼梵志聞佛所說，歡喜奉行！^n14
