# 一三五

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「正見眾生所念、所趣及諸餘行，一切盡可貴敬，世間人民所可貪樂。所以者何？以其正見妙故。 ^n3

猶如有諸甜菓，若甘蔗，若蒲桃菓及諸一切甘美之菓，有人修治良地，而取種之；然後生子皆悉甘美，人所貪樂。所以然者，以其菓子本甘美故。 ^n4

此正見眾生亦復如是，所念、所趣及諸餘行，一切皆可貪樂，世間人民無不喜者。所以者何？以其正見妙故。 ^n5

是故，諸比丘！當習行正見。如是，諸比丘！當作是學！」 ^n6

爾時，諸比丘聞佛所說，歡喜奉行！^n7
