# 思惟經

如是我聞：一時，佛住王舍城迦蘭陀竹園。 ^n1

時有眾多比丘，集於食堂，思惟世間而思惟。 ^n2

爾時，世尊知諸比丘心之所念，往詣食堂，敷座而坐，告諸比丘：「汝等比丘，慎莫思惟世間思惟！所以者何？ ^n3a

世間思惟，非義饒益、非法饒益、非梵行饒益，非智、非覺、不順涅槃。 ^n3b

汝等當正思惟：此苦聖諦、此苦集聖諦、此苦滅聖諦、此苦滅道跡聖諦。
所以者何？ ^n4a

如此思惟，則義饒益、法饒益、梵行饒益，正智、正覺、正向涅槃。 ^n4b

過去世時，有一士夫，出王舍城，於拘絺羅池側，正坐思惟世間思惟。當思惟時，見四種軍：象軍、馬軍、車軍、步軍，無量無數，皆悉入於一藕孔中。見已，作是念：我狂失性，世間所無而今見之。爾時，去池不遠，更有大眾一處聚集。時彼士夫詣大眾所，語言：諸人！我今發狂，我今失性，世間所無而我今見，如上廣說。 ^n5

時彼大眾，皆謂士夫狂發失性，世間所無而彼見之。」 ^n6

佛告比丘：「然彼士夫，非狂失性，所見真實。
所以者何？ ^n7a

爾時，去拘絺羅池不遠，有諸天、阿修羅，興四種軍，戰於空中。時諸天得勝，阿修羅軍敗退，入彼池一藕孔中。 ^n7b

是故，比丘！汝等慎莫思惟世間！所以者何？ ^n8a

世間思惟，非義饒益、非法饒益、非梵行饒益，非智、非覺、非正向涅槃。 ^n8b

當思惟四聖諦！何等為四？苦聖諦、苦集聖諦、苦滅聖諦、苦滅道跡聖諦。」 ^n9

佛說此經已，諸比丘聞佛所說，歡喜奉行。^n10
