# 迦旃延經

如是我聞：一時，佛住那梨聚落深林中待賓舍。 ^n1

爾時，尊者〔繖陀〕迦旃延，詣佛所，稽首佛足，退住一面，白佛言：「世尊！如世尊說正見，云何正見？云何世尊施設正見？」 ^n2

佛告〔繖陀〕迦旃延：「世間有二種依，若有、若無，為取所觸；取所觸故，或依有，或依無。若無此取者，心境繫著、使，不取、不住，不計我，苦生而生，苦滅而滅；於彼不疑、不惑，不由於他而自知，是名正見，是名如來所施設正見。
所以者何？ ^n3

世間集，如實正知見，若世間〔無見〕不有。 ^n4a

世間滅，如實正知見，若世間〔有見〕無有。 ^n4b

是名離於二邊，說於中道。 ^n5

所謂此有故彼有，此起故彼起，謂緣無明行，乃至純大苦聚集。 ^n6a

無明滅故行滅，乃至純大苦聚滅。」 ^n6b

佛說此經已，尊者〔繖陀〕迦旃延聞佛所說，不起諸漏，心得解脫，成阿羅漢。^n7
