# 三○三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「世間五事最不可得。
云何為五？
應喪之物欲使不喪者，此不可得；
滅盡之法欲使不盡者，此不可得；
夫老之法欲使不老者，此不可得；
夫病之法欲使不病者，此不可得也；
夫死之法欲使不死者，此不可得。
是謂比丘！有此五事最不可得。
若如來出世，若如來不出世，此法界恆住如故，而不朽敗。有喪滅之聲，生、老、病、死，若生、若逝，皆歸於本，是謂比丘！此五難得之物。 ^n3

當求方便，修行五根。
云何為五？所謂信根、精進根、念根、定根、慧根。
是謂比丘！行此五根已，便成須陀洹；家家、一種，轉進成斯陀含；轉進滅五結使，成阿那含，於彼般涅槃不來此世；轉進有漏盡，成無漏心解脫、智慧解脫，自身作證而自遊化，更不復受胎，如實知之。 ^n4

當求方便，除前五事，修後五根。如是，比丘！當作是學！」 ^n5

爾時，諸比丘聞佛所說，歡喜奉行！^n6
