#  【S增三.90】崩伽闍經

如是我聞：一時，佛住崩伽闍崩伽耆林中。 ^n1

爾時，世尊為諸比丘說戒相應法，讚歎制戒法。 ^n2

爾時，尊者迦葉氏，於崩伽聚落住。聞世尊說戒相應法、〔讚歎制戒時〕，心不忍、不喜，言：「此沙門極讚歎是戒，極制是戒！」 ^n3

爾時，世尊於崩伽聚落，隨所樂住已，向舍衛國去。次第遊行，至舍衛國祇樹給孤獨園。 ^n4

時尊者迦葉氏，世尊去後不久，心即生悔，我今失利，得大不利。於世尊所，說戒相應法、讚歎制戒時，於世尊所，心不忍、不喜，心不歡喜而作是言：沙門極制是戒，極讚歎是戒。 ^n5

時尊者迦葉氏，夜過晨朝，著衣持缽，入崩伽聚落乞食。食已，還精舍，付囑臥具，自持衣缽，向舍衛城，次第遊行，至舍衛國。舉衣缽，洗足已，詣世尊〔所〕，稽首禮足，白佛言：「悔過，世尊！悔過，善逝！我愚、我癡，不善、不辨。我聞世尊為諸比丘說戒相應法、讚歎制戒時，於世尊所，不忍、不喜，心不欣樂而作是言：是沙門極制是戒，讚歎是戒。」 ^n6

佛告迦葉氏：「汝何時於我所，心不忍、不喜，不生欣樂而作是言：此沙門極制是戒，讚歎是戒？」 ^n7

迦葉氏白佛言：「時世尊於崩伽闍聚落、崩伽耆林中，為諸比丘說戒相應法，讚歎是戒。我爾時於世尊所，心得不忍、不歡喜，心不欣樂而作是言：是沙門極制是戒，讚歎是戒。世尊！我今日自知罪悔、自見罪悔，唯願世尊！受我悔過，哀愍故！」 ^n8

佛告迦葉氏：「汝自知悔：愚癡、不善、不辨，聞我為諸比丘說戒相應法，讚歎制戒，而於我所不忍、不喜，心不欣樂而作是言：是沙門極制是戒，極歎是戒。汝今迦葉！自知悔、自見悔已，於未來世律儀戒生，〔我今受汝〕，哀愍故。 ^n9

迦葉氏！如是悔者，善法增長，終不退減。
所以者何？若有自知罪、自見罪而悔過者，於未來世律儀戒生，善法增長，不退減故。 ^n10

正使迦葉！為上座〔長老〕者，不欲學戒、不重於戒、不歎制戒，如是比丘！我不讚歎。
所以者何？若大師〔讚歎彼〕者，餘人則復與相習近、恭敬、親重；若餘人與相習近、親重者，則與同見，同彼所作；同彼所作者，長夜當得不饒益苦。是故我於彼長老，初不讚歎，以其初始不樂學戒故。 ^n11a

如長老，中年、少年，亦如是。 ^n11b

若是上座長老，初始重於戒學，讚歎制戒，如是長老我所讚歎，以其初始樂〔學戒〕故。大師所讚歎者，餘人亦當與相習近、親重，同其所見；同其所見故，於未來世，彼當長夜以義饒益。是故於彼長老比丘，常當讚歎，以初始樂學戒故。 ^n12a

中年、少年，亦復如是。」 ^n12b

佛說此經已，諸比丘聞佛所說，歡喜奉行。^n13
