# 淳陀經

如是我聞：一時，佛住王舍城金師精舍。 ^n1

時有淳陀長者，來詣佛所，稽首佛足，退坐一面。 ^n2

爾時，世尊問淳陀長者：「汝今愛樂何等沙門、婆羅門淨行？」 ^n3

淳陀白佛：「有沙門、婆羅門，奉事於水，事毗濕波天，執杖澡罐，常淨其手。如是正士，能善說法，言：善男子月十五日，以胡麻屑、菴摩羅屑，以澡其髮，修行齋法，被著新淨〔長鬘〕白氈，牛糞塗地而臥其上。善男子晨朝早起，以手觸地，作如是言：此地清淨，我如是淨。手執牛糞團，並把生草，口說是言：此是清淨，我如是淨。若如是者，見為清淨，不如是者永不清淨。世尊！如是像類沙門、婆羅門，若為清淨，我所宗仰。」 ^n4

佛告淳陀：「有黑法、黑報，不淨、不淨果，負重向下。成就如此諸惡法者，雖復晨朝早起，以手觸地，唱言清淨，猶是不淨。正復不觸，亦不清淨。執牛糞團并及生草，唱言清淨，亦復不淨。正復不觸，亦不清淨。 ^n5

淳陀！何等為黑、黑報，不淨、不淨果，負重向下，乃至觸以不觸悉皆不淨？ ^n6

淳陀！謂殺生惡業，手常血腥，心常思惟撾、捶、殺、害，無慚、無愧，慳貪、吝惜，於一切眾生乃至昆蟲，不離於殺。 ^n7a

於他財物，聚落、空地，皆不離盜。 ^n7b

行諸邪淫，若父母、兄弟、姊妹、夫主、親族，乃至授花鬘者，如是等護，以力強干，不離邪婬。 ^n7c

不實妄語，或於王家、真實言家，多眾聚集，求當言處，作不實說：不見言見，見言不見；不聞言聞，聞言不聞；知言不知，不知言知。因自、因他，或因財利，知而妄語而不捨離，是名妄語。 ^n7d

兩舌乖離，傳此向彼，傳彼向此，〔遞〕相破壞，令和合者離，離者歡喜，是名兩舌。 ^n7e

不離惡口〔罵詈〕。若人軟語說，悅耳心喜，方正易知，樂聞無依說，多人愛念、適意，隨順三昧，捨如是等而作剛強，多人所惡，不愛、不適意，不順三昧，說如是等言，不離麤澀，是名〔惡口〕。 ^n7f

綺飾壞語，不時言，不實言，無義言，非法言，不思言，如是等名壞語。 ^n7g

不捨離貪，於他財物而起貪欲，言此物我有者好。 ^n7h

不捨瞋恚弊惡，心思惟言：彼眾生應縛、應鞭、應〔杖〕、應殺，欲為生難。 ^n7i

不捨邪見顛倒，如是見、如是說：無施，〔無說〕，無福，無善行、惡行，無善、惡業果報，無此世，無他世，無父母，無眾生生世間，無世阿羅漢，等趣、等向，此世他世，自知作證：我生已盡、梵行已立、所作已作、自知不受後有。 ^n7j

淳陀！是名黑、黑報，不淨、不淨果，乃至觸以不觸，皆悉不淨。 ^n8

淳陀！有白、白報，淨、有淨果，輕仙上昇。成就已，晨朝觸地，此淨、我淨者、亦得清淨；若不觸者，亦得清淨。把牛糞團，手執生草，淨因、淨果者，執與不執，亦得清淨。 ^n9

淳陀！何等為白、白報，乃至執以不執，亦得清淨？ ^n10

謂有人不殺生，離殺生，捨刀杖、慚、愧，悲念一切眾生。 ^n11a

不偷盜，遠離偷盜，與者取、不與不取，淨心不貪。 ^n11b

離於邪婬，若父母護，乃至授一花鬘者，悉不強干起於邪婬。 ^n11c

離於妄語，審諦實說。 ^n11d

遠離兩舌，不傳此向彼，傳彼向此，共相破壞；離者令和、和者隨喜。 ^n11e

遠離惡口，不剛強，多人樂其所說。 ^n11f

離於壞語，諦說，時說，實說，義說，法說，見說。 ^n11g

離於貪欲，不於他財、他眾具，作己有想而生貪著。 ^n11h

離於瞋恚，不作是念：撾、打、縛、殺，為作眾難。 ^n11i

正見成就，不顛倒見，有施，有說，報有福，有善惡行果報，有此世，有父母，有眾生生，有世阿羅漢，於此世、他世，現法自知作證：我生已盡、梵行已立、所作已作、自知不受後有。 ^n11j

淳陀！是名白、白報，乃至觸與不觸，皆悉清淨。」 ^n12

爾時，淳陀長者聞佛所說，歡喜隨喜，作禮而去。^n13
