# 結髮經

如是我聞：一時，佛在摩竭提國人間遊行，與千比丘俱，皆是古昔縈髮出家，皆得阿羅漢，諸漏已盡，所作己作、捨諸重擔，逮得己利，盡諸有結，正智善解脫，到善建立支提杖林中住。 ^n1

摩竭提王瓶沙，聞世尊摩竭提國人間遊行，至善建立支提杖林中住。與諸小王，群臣〔翼〕從，車萬二千乘，馬萬八千，步逐眾無數。摩竭提婆羅門、長者，悉皆從王出王舍城，詣世尊所，恭敬供養。 ^n2

〔摩竭提王瓶沙〕到於道口，下車步進。及於內門，除去五飾：脫冠，卻蓋，除扇，去劍刀，脫革屣。到於佛前，整衣服，偏露右肩，為佛作禮，右繞三匝，自稱姓名，白佛言：「世尊！我是摩竭提王瓶沙。」 ^n3

佛告瓶沙：「如是，大王！汝是瓶沙，可就此坐，隨其所安。」 ^n4

時瓶沙王重禮佛足，退坐一面。諸王大臣、婆羅門、居士，悉禮佛足，次第而坐。時鬱鞞羅迦葉，亦在座中。時摩竭提婆羅門、長者作是念：為大沙門從鬱鞞羅迦葉所修梵行耶？為鬱鞞羅迦葉於大沙門所修梵行耶？ ^n5

爾時，世尊知摩竭提婆羅門、長者心之所念，即說偈而問言：
鬱鞞羅迦葉！於此見何利，棄汝先所奉，事火等眾事？
今可說其義，捨事火之由。 ^n6

鬱鞞迦葉說偈白佛：
錢財等滋味，女色五欲果，觀察未來受，斯皆大垢穢，是故悉棄捨，先諸奉火事。 ^n7

爾時，世尊復說偈問言：
汝不著世間，錢財五色味，復何捨天人，迦葉隨義說。 ^n8

迦葉復以偈答世尊言：
見道離有餘，寂滅無餘跡，無所有不著，無異趣異道，是故悉棄捨，先修奉火事。大會等受持，奉事於水火，愚癡沒於中，志求解脫道。盲無智慧目，向生老病死，不見於正路，永離生死道。今始因世尊，得見無為道，大龍所說力，得度於彼岸。牟尼廣濟度，安慰無量眾，今始知瞿曇，真諦超出者！ ^n9

佛復說偈歎迦葉言：
善哉汝迦葉，先非惡思量，次第分別求，遂至於勝處。 ^n10

「汝今迦葉！當安慰汝徒眾之心。」 ^n11

時鬱鞞羅迦葉，即入正受，以神足力，向於東方，上昇虛空，作四種神變：行、住、坐、臥。入火三昧，舉身洞然，青、黃、赤、白、玻璃、紅色。身上出水，身下出火，還燒其身，身上出水以灌其身。或身上出火以燒其身，身下出水以灌其身。如是種種現化神通息已，稽首佛足，白佛言：「世尊！佛是我師，我是弟子。」 ^n12

佛告迦葉：「我是汝師，汝是弟子，隨汝所安，復座而坐。」 ^n13

時鬱鞞羅迦葉還復故坐。 ^n14

爾時，摩竭提婆羅門長者，作是念：鬱鞞羅迦葉，定於大沙門所修行梵行。 ^n15

佛說此經已，摩竭提王瓶沙，及諸婆羅門、長者，聞佛所說，歡喜隨喜，作禮而去。^n16
