# 富蘭那經

如是我聞：一時，佛住毘耶離獼猴池側重閣講堂。 ^n1

爾時，有離車名摩訶男，日日遊行，往詣佛所。時彼離車作是念：若我早詣世尊所者，世尊及我知識比丘皆悉禪思，我今當詣七菴羅樹阿耆毘外道所。即往詣彼富蘭那迦葉住處。 ^n2

時富蘭那迦葉外道眾主，與五百外道，前後圍遶，高聲嬉戲，論說俗事。 ^n3

時富蘭那迦葉，遙見離車摩訶男來，告其眷屬，令寂靜住：「汝等默然！是離車摩訶男，是沙門瞿曇弟子。此是沙門瞿曇白衣弟子，毘耶離中最為上首，〔常樂寂靜〕，讚歎寂靜。彼所之詣，寂靜之眾，是故汝等應當寂靜。」 ^n4

時摩訶男詣彼眾富蘭那所，與富蘭那共相問訊，相慰勞已，卻坐一面。 ^n5

時摩訶男語富蘭那言：「我聞富蘭那為諸弟子說法：無因無緣眾生有垢，無因無緣眾生清淨。世有此論，汝為審有此，為是外人相毀之旨，世人所撰？為是法，為非法？頗有世人共論難問嫌責以不？」 ^n6

富蘭那迦葉言：「實有此論，非世妄傳。我立此論，是如法論。我說此法，皆是順法，無有世人來共難問而呵責者。
所以者何？摩訶男！我如是見，如是說：無因無緣眾生有垢，無因無緣眾生清淨。」 ^n7

時摩訶男聞富蘭那所脫，心不喜樂，呵罵已，從坐起去，向世尊所，頭面禮足，卻坐一面。以向與富蘭那所論事，向佛廣說。 ^n8

佛告離車摩訶男：「彼富蘭那為出意語，不足記也。如是富蘭那，愚癡、不辨、不善，非因而作是說：無因無緣眾生有垢，無因無緣眾生清淨。
所以者何？有因有緣眾生有垢，有因有緣眾生清淨。 ^n9

摩訶男！何因何緣眾生有垢？何因何緣眾生清淨？ ^n10

摩訶男！〔若色一向是苦〕，非樂、非隨樂、非樂長養、離樂者，眾生不應因此而生樂著。摩訶男！以色非一向是苦，〔樂〕、隨樂、樂所長養、不離樂，是故眾生於色染著，染著故繫，繫故有惱。 ^n11a

摩訶男！若受、想、行、識〔一向是苦〕，非樂、非隨樂、非樂長養、離樂者，眾生不應因此而生樂著。摩訶男！以識非一向是苦，〔樂〕、隨樂、樂所長養、不離樂，是故眾生於識染著，染著故繫，繫故生惱。 ^n11b

摩訶男！是名有因有緣眾生有垢。 ^n12

摩訶男！何因何緣眾生清淨？ ^n13

摩訶男！若色一向是樂，非苦、非隨苦、非憂苦長養、離苦者，眾生不應因色而生厭離。摩訶男！以色非一向樂，是苦、隨苦、憂苦長養、不離苦，是故眾生厭離於色，厭故不樂，不樂故解脫。 ^n14a

摩訶男！若受、想、行、識，一向是樂，非苦、非隨苦、非憂苦長養、離苦者，眾生不應因識而生厭離。摩訶男！以受、想、行、識，非一向樂，是苦、隨苦、憂苦長養、不離苦，是故眾生厭離於識，厭故不樂，不樂故解脫。 ^n14b

摩訶男！是名有因有緣眾生清淨。」 ^n15

時摩訶男聞佛所說，歡喜隨喜，禮佛而退。
知法及重擔，往詣觀欲貪，生及與略說，法印富蘭那。^n16
