# 九三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「受人利養甚為不易，令人不得至無為之處。所以然者，若修羅陀比丘不貪利養者，終不於我法中，捨三法衣而作居家。 ^n3

修羅陀比丘本作阿練若行：到時乞食，一處一坐，或正中食，樹下露坐，樂閑居之處，著五納衣，或持三衣，或樂冢間，勤身苦行，行此頭陀。 ^n4

是時，修羅陀比丘常受蒲呼國王供養，以百味之食，日來給與。 ^n5

爾時，彼比丘意染此食，漸捨阿練若行：到時乞食，一處一坐，正中食，樹下露坐，閑居之處，著五納衣，或持三衣，或樂冢間，勤身苦體。盡捨此已，去三法衣，還為白衣；屠牛殺生，不可稱計，身壞命終，生地獄中。
諸比丘！以此方便，知利養甚重，令人不得至無上正真之道。 ^n6

若未生利養心，制令不生；已生，求方便使滅。如是，諸比丘！當作是學！」 ^n7

爾時，諸比丘聞佛所說，歡喜奉行！^n8
