# 布薩經

如是我聞：一時，佛住舍衛國祇樹給孤獨園夏安居。 ^n1

爾時，眾多上座聲聞，於世尊左右，樹下、窟中安居。 ^n2

時有眾多年少比丘，詣佛所，稽首佛足，退坐一面。 ^n3

佛為諸年少比丘種種說法，示、教、照、喜，示、教、照、喜已，默然住。 ^n4

諸年少比丘聞佛所說，歡喜隨喜，從座起，作禮而去。 ^n5

諸年少比丘往詣上座比丘所，禮諸上座足已，於一面坐。 ^n6

時諸上座比丘作是念：我等當攝受此諸年少比丘，或一人受一人，或一人受二、三、多人。作是念已，即便攝受，或一人受一人，或受二、三、多人，或有上座乃至受六十人。 ^n7

爾時，世尊十五日布薩時，於大眾前敷座而坐。 ^n8

爾時，世尊觀察諸比丘已，告比丘：「善哉！善哉！我今喜諸比丘行諸正事。是故，比丘！當勤精進，於此舍衛國，滿迦低月。」 ^n9

諸處人間比丘，聞世尊於舍衛國安居，滿迦低月；滿已，作衣竟，持衣缽，於舍衛國人間遊行。漸至舍衛國，舉衣缽，洗足已，詣世尊所，稽首禮足已，退坐一面。 ^n10

爾時，世尊為人間比丘種種說法，示、教、照、喜已，默然住。 ^n11

爾時人間比丘聞佛說法，歡喜隨喜，從座起，作禮而去。往詣上座比丘所，稽首禮足，退坐一面。 ^n12

時諸上座作是念：我等當受此人間比丘，或一人受一人，或二、三，乃至多人。即便受之，或一人受一人，或二、三，乃至有受六十人者。 ^n13

彼上座比丘受諸人間比丘，教誡教授，善知先後次第。 ^n14

爾時，世尊月十五日布薩時，於大眾前敷座而坐。觀察諸比丘眾，告諸比丘：「善哉！善哉！諸比丘！我欣汝等所行正事，樂汝等所行正事。 ^n15

諸比丘！過去諸佛，亦有比丘眾所行正事，如今此眾；未來諸佛所有諸眾，亦當如是所行正事，如今此眾。
所以者何？ ^n16

今此眾中諸長老比丘，有得初禪、第二禪、第三禪、第四禪，慈、悲、喜、捨，空入處、識入處、無所有入處、〔非想非非想入〕處具足住。 ^n17a

有比丘三結盡，得須陀洹，不墮惡趣法，決定正向三菩提，七有天人往生，究竟苦邊。 ^n17b

有比丘三結盡，貪、恚、癡薄，得斯陀含。 ^n17c

有比丘五下分結盡，得阿那含，生般涅槃，不復還生此世。 ^n17d

有比丘得無量神通境界，〔天耳智〕、他心智、宿命智、生死智、漏盡智。 ^n17e

有比丘修不淨觀斷貪欲，修慈心斷瞋恚，修無常想斷我慢，修安那般那念斷覺想。 ^n17f

云何比丘修安那般那念斷覺想？是比丘依止聚落，乃至觀滅出息，如觀滅出息學，是名修安那般那念斷覺想。」 ^n18

佛說此經已，諸比丘聞佛所說，歡喜奉行。^n19
