# 二五

我聲聞中第一比丘，壽命極長，終不中夭，所謂婆拘羅比丘是。
常樂閑居，不處眾中，所謂婆拘羅比丘是。
能廣說法，分別義理，所謂滿願子比丘是。
奉持戒律，無所觸犯，優波離比丘是。
得信解脫，意無猶豫，所謂婆迦利比丘是。
天體端正，與世殊異，所謂難陀比丘是。
諸根寂靜，心不變易，亦是難陀比丘。
辯才卒發，解人疑滯，所謂婆陀比丘是。
能廣說義，理不有違，所謂斯尼比丘是。
喜著好衣，行本清淨，所謂天須菩提比丘是。
常好教授諸後學者，難陀迦比丘是。
善誨禁戒比丘尼僧，所謂須摩那比丘是。」
婆拘滿波離，娑迦利難陀，陀尼須菩提，難陀須摩那。^n7
