# 外道諸見經

如是我聞：一時，佛住王舍城毘富羅山側。 ^n1

有六天子，本為外道出家：一名阿毗浮，二名增上阿毗浮，三名能求，四名毘藍婆，五名阿俱吒，六名迦藍，來詣佛所。 ^n2

阿毘浮天子即說偈言：
比丘專至心，常修行厭離，於初夜後夜，思惟善自攝，見聞其所說，不墮於地獄。 ^n3

增上阿毗浮天子復說偈言：
厭離於黑闇，心常自攝護，永離於世間，言語諍論法。從如來大師，稟受沙門法，善攝護世間，不令造眾惡。 ^n4

能求天子復說偈言：
斷截椎打殺，供養施迦葉，不見其為惡，亦不見為福。 ^n5

毗藍婆天子復說偈言：
我說彼尼乾，外道若提子，出家行學道，長夜修難行，於大師徒眾，遠離於妄語：我說如是人，不遠於羅漢。 ^n6

爾時，世尊說偈答言：
死瘦之野狐，常共師子遊，終日小羸劣，不能為師子。尼乾大師眾，虛妄自稱嘆，是惡心妄語，去羅漢甚遠。 ^n7

爾時，天魔波旬著阿俱吒天子，而說偈言：
精勤棄闇冥，常守護遠離，深著微妙色，貪樂於梵世。我教化斯等，令得生梵天。 ^n8

爾時，世尊作是念：若此阿俱吒天子所說偈，此是天魔波旬加其力故，非彼阿俱吒天子自心所說。作是說言：精勤棄闇冥，守護於遠離，深著微妙色，貪樂於梵世，當教化斯等，令得生梵天。 ^n9

爾時，世尊復說偈言：
若諸所有色，於此及與彼，或復虛空中，各別光照耀，當知彼一切，不離魔魔縛，猶如垂鉤餌，鉤釣於遊魚。 ^n10

時彼天子咸各念言：今日阿俱吒天子所說偈，沙門瞿曇言是魔所說，何故沙門瞿曇言是魔說？ ^n11

爾時，世尊知諸天子心中所念，而告之言：「今阿俱吒天子所說偈，非彼天子自心所說，時魔波旬加其力故，作是說言：精勤棄闇冥，守護於遠離，深著微妙色，貪樂於〔梵世〕，當教化斯等，令得生梵天。是故我說偈：
去諸所有色，於此及與彼，或復虛空中，各別光照耀，
當知彼一切，不離魔魔縛，猶如垂鉤餌，鉤釣於遊魚。 ^n12

時諸天子復作是念：奇哉沙門瞿曇！神力大德，能見天魔波旬，而我等不見。我等當復各各說偈，讚歎沙門瞿曇，即說偈言：
斷除於一切，有身愛貪想，令此善護者，除一切妄語。若欲斷欲愛，應供養大師，斷除三有愛，破壞於妄語。已斷於見貪，應供養大師。王舍城第一，名毘富羅山，雪山諸山最，金翅鳥中名，八方及上下，一切眾生界，於諸天人中，等正覺最上。 ^n13

時諸天子說偈讚佛已，聞佛所說，歡喜隨喜，稽首佛足，即沒不現。
〔因陀羅問壽，斷於一切結，說善稱長老，尸毘問共住。〕
〔速疾問邊際，婆怙諮大喜，大喜毘忸問，般闍羅揵持。〕
〔須深摩問第一，有外道問諸見。〕^n14
