# 三四○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「汝等專念而自修己。 ^n3

云何當專念？於是，比丘！可行知行，舉動、進止、屈伸、俯仰、著衣法則、睡眠、覺寤、或語、或默，皆悉知時。若復比丘心意專正，彼比丘欲漏未生便不生，已生便滅之；未生有漏使不生，已生令滅之；未生無明漏使不生，已生令滅之。
若專念分別六入，終不墮惡道。 ^n4

云何六入為惡道？ ^n5

眼觀此色，若好、若醜，見好則喜，見惡不喜；若耳聞聲，若好、若醜，聞好則喜，聞不好則不喜；鼻、口、身、意，亦復如是。 ^n6a

猶如有六種之蟲，性行各異，所行不同。 ^n6b

若有人取繩纏縛之，取狗、野狐、獼猴、鱣魚、蚖蛇、飛鳥，皆悉縛之，共繫一處而放之。爾時，六種之蟲各有性行。爾時，狗意中欲赴趣村中；野狐意中欲趣赴冢間；鱣魚意中欲趣水中；獼猴意中欲向山林之間；毒蛇意中欲入穴中；飛鳥意中欲飛在空。
爾時，六種之蟲各各有性行而不共同。 ^n7a

設復有人取此六種之蟲，繫著一處，而不得東、西、南、北。是時，六種之蟲雖復動轉，亦不離故處。
此內六情亦復如是，各各有所主，其事不同，所觀別異，若好、若醜。爾時，比丘繫此六情而著一處。 ^n7b

是故，諸比丘！當念專精，意不錯亂，是時弊魔波旬終不得其便，諸善功德皆悉成就。
如是，諸比丘！當念具足眼根，便得二果，於現法中得阿那含果，若得阿羅漢果。如是，諸比丘！當作是學！」 ^n8

爾時，諸比丘聞佛所說，歡喜奉行！^n9
