# 須跋陀羅經

如是我聞：一時，佛住俱夷那竭國力士生處堅固雙樹林中。 ^n1

爾時，世尊涅槃時至，告尊者阿難：「汝為世尊於雙樹間，敷繩床，北首，如來今日中夜，於無餘涅槃而般涅槃。」 ^n2

爾時，尊者阿難奉教，於雙樹間，敷繩床，北首訖，來詣佛所，稽首佛足，退住一面，白佛言：「世尊！已於雙樹間，敷繩床，北首。」 ^n3

爾時，世尊詣雙樹間，於繩床上北首，右脅而臥，足足相累，繫念明想，正念、正智。 ^n4

時俱夷那竭國，有須跋陀羅外道出家，百二十歲，年耆根熟，為俱夷那竭國人，恭敬供養如阿羅漢。彼須跋陀羅出家，聞世尊今日中夜，當於無餘涅槃而般涅槃。然我有所疑，希望而住。沙門瞿曇有力能開覺我，我今當詣沙門瞿曇，問其所疑。即出俱夷那竭，詣世尊所。 ^n5

爾時，尊者阿難於園門外經行。 ^n6

時須跋陀羅語阿難言：「我聞沙門瞿曇，今日中夜，於無餘涅槃而般涅槃。我有所疑，希望而住，沙門瞿曇有力能開覺我，若阿難不憚勞者，為我往白瞿曇，少有閑暇，答我所問。」 ^n7

阿難答言：「莫逼世尊，世尊疲極。」 ^n8

如是須跋陀羅再三請尊者阿難，尊者阿難亦再三不許。 ^n9

須跋陀羅言：「我聞古昔出家耆年大師所說：久久乃有如來、應、等正覺出於世間，如優曇缽華，而今如來中夜，當於無餘涅槃界而般涅槃，我今於法疑，信心而住，沙門瞿曇有力能開覺我，若阿難不憚勞者，為我白沙門瞿曇！」 ^n10

阿難復答言：「須跋陀羅！莫逼世尊，世尊今日疲極。」 ^n11

爾時，世尊以天耳，聞阿難與須跋陀羅共語來往，而告尊者阿難：「莫遮外道出家須跋陀羅，令入問其所疑。
所以者何？此是最後與外道出家論議，此是最後得證聲聞善來比丘，所謂須跋陀羅。」 ^n12

爾時，須跋陀羅，〔聞〕世尊為開善根，歡喜增上，詣世尊所，與世尊面相問訊，慰勞已，退坐一面，白佛言：「瞿曇！凡世間入處，謂富蘭那迦葉等六師，各作如是宗：此是沙門，此是沙門。云何瞿曇！為實各各有是宗不？」 ^n13

爾時，世尊即為說偈言：
始年二十九，出家修善道，成道至於今，經五十餘年。
三昧明行具，常修於淨戒，離斯少道分，此外無沙門。 ^n14

佛告須跋陀羅：「於正法律，不得八正道者，亦不得初沙門，亦不得第二、第三、第四沙門。須跋陀羅！於此法律得八正道者，得初沙門，得第二、第三、第四沙門。除此已，於外道無沙門，斯則異道之師，空沙門、婆羅門耳。是故我今於眾中作師子吼。」 ^n15

說是法時，須跋陀羅外道出家，遠塵、離垢，得法眼淨。 ^n16

爾時，須跋陀羅見法、得法、知法、入法、度諸狐疑、不由他信、不由他度、於正法律得無所畏；從坐起，整衣服，右膝著地，白尊者阿難：「汝得善利！汝得大師！為大師弟子，為大師〔法雨〕雨灌其頂。我今若得於正法律出家，受具足、得比丘分者，亦當得斯善利！」 ^n17

時尊者阿難白佛言：「世尊！是須跋陀羅外道出家，今求於正法律出家、受具足，得比丘分。」 ^n18

爾時，世尊告須跋陀羅：「此比丘來修行梵行！」 ^n19

彼尊者須跋陀羅，即於爾時出家，即是受具足，成比丘分。如是思惟，乃至心善解脫，得阿羅漢。時尊者須跋陀羅得阿羅漢，解脫樂覺知已，作是念：我不忍見佛般涅槃，我當先般涅槃。 ^n20

時尊者須跋陀羅先般涅槃已，然後世尊般涅槃。
〔優陟、分匿、俱迦那，須達、長爪、奢羅浮。〕
〔重床、三諦及聞陀，二不留得、尸蔔根。〕
〔尸蔔、那羅婆力迦，須跋陀羅第十五。〕^n21
