# 涅槃經

我聞如是： ^n1

一時，佛遊舍衞國，在勝林給孤獨園。 ^n2

爾時，世尊告諸比丘：「涅槃有習，非無習。何謂涅槃習？
答曰：『解脫為習。』 ^n3a

解脫亦有習，非無習。何謂解脫習？
答曰：『無欲為習。』 ^n3b

無欲亦有習，非無習。何謂無欲習？
答曰：『厭為習。』 ^n3c

厭亦有習，非無習。何謂厭習？
答曰：『見如實、知如真為習。』 ^n3d

見如實、知如真亦有習，非無習。何謂見如實、知如真習？
答曰：『定為習。』 ^n3e

定亦有習，非無習。何謂定習？
答曰：『樂為習。』 ^n3f

樂亦有習，非無習。何謂樂習？
答曰：『止為習。』 ^n3g

止亦有習，非無習。何謂止習？
答曰：『喜為習。』 ^n3h

喜亦有習，非無習。何謂喜習？
答曰：『歡悅為習。』 ^n3i

歡悅亦有習，非無習。何謂歡悅習？
答曰：『不悔為習。』 ^n3j

不悔亦有習，非無習。何謂不悔習？
答曰：『護戒為習。』 ^n3k

護戒亦有習，非無習。何謂護戒習？
答曰：『護諸根為習。』 ^n3l

護諸根亦有習，非無習。何謂護諸根習？
答曰：『正念、正智為習。』 ^n3m

正念、正智亦有習，非無習。何謂正念、正智習？
答曰：『正思惟為習。』 ^n3n

正思惟亦有習，非無習。何謂正思惟習？
答曰：『信為習。』 ^n3o

信亦有習，非無習。何謂信習？
答曰：『苦為習。』 ^n3p

苦亦有習，非無習。何謂苦習？
答曰：『老死為習。』 ^n4a

老死亦有習，非無習。何謂老死習？
答曰：『生為習。』 ^n4b

生亦有習，非無習。何謂生習？
答曰：『有為習。』 ^n4c

有亦有習，非無習。何謂有習？
答曰：『受為習。』 ^n4d

受亦有習，非無習。何謂受習？
答曰：『愛為習。』 ^n4e

愛亦有習，非無習。何謂愛習？
答曰：『覺為習。』 ^n4f

覺亦有習，非無習。何謂覺習？
答曰：『更樂為習。』 ^n4g

更樂亦有習，非無習。何謂更樂習？
答曰：『六處為習。』 ^n4h

六處亦有習，非無習。何謂六處習？
答曰：『名色為習。』 ^n4i

名色亦有習，非無習。何謂名色習？
答曰：『識為習。』 ^n4j

識亦有習，非無習。何謂識習？
答曰：『行為習。』 ^n4k

行亦有習，非無習。何謂行習？
答曰：『無明為習。』 ^n4l

是為緣無明行，緣行識，緣識名色，緣名色六處，緣六處更樂，緣更樂覺，緣覺愛，緣愛受，緣受有，緣有生，緣生老死，緣老死苦。 ^n5a

習苦，便有信。習信，便有正思惟。習正思惟，便有正念、正智。 習正念、正智，便有護諸根、護戒、不悔、歡悅、喜、止、樂、定、見如實、知如真、厭、無欲、解脫。習解脫，便得涅槃。」 ^n5b

佛說如是，彼諸比丘聞佛所說，歡喜奉行。^n6
