# 不疲經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「當修安那般那念。修安那般那念，多修習已，身不疲倦，眼亦不患，樂隨順觀住，樂覺知，不染著樂。 ^n2

云何修安那般那念，身不疲倦，眼亦不患，樂隨觀住，樂覺知，不染著樂？ ^n3

是比丘依止聚落，乃至觀滅出息時，如滅出息學，是名修安那般那念。身不疲倦，眼亦不患，樂隨觀住，樂覺知，不染著樂。 ^n4a

如是修安那般那念者，得大果、大福利。 ^n4b

是比丘欲求離欲惡不善法，有覺有觀，離生喜樂，初禪具足住，是比丘當修安那般那念。 ^n5a

如是修安那般那念，得大果、大福利。 ^n5b

是比丘欲求第二、第三、第四禪，慈、悲、喜、捨，空入處、識入處、無所有入處、非想非非想入處具足；三結盡，得須陀洹果；三結盡，貪、恚、癡薄，得斯陀含果；五下分結盡，得阿那含果；得無量種神通力，〔天耳智〕、他心智、宿命智、生死智、漏盡智者，如是比丘當修安那般那念。 ^n6a

如是〔修〕安那般那念，得大果、大福利。」 ^n6b

佛說此經已，諸比丘聞佛所說，歡喜奉行。^n7
