# 無聞經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「愚癡無聞凡夫，於四大色身，生厭、離欲、背捨，但非識。
所以者何？ ^n2a

四大色身現有增、減，有取、有捨；若心、若意、若識，彼愚癡無聞凡夫，不能於識生厭、離欲、〔背捨〕，長夜保惜繫我，若得、若取，言是我、我所、相在。是故，愚癡無聞凡夫，不能於彼生厭、離欲、背捨。 ^n2b

愚癡無聞凡夫，寧於四大色身繫我、我所，不可於識繫我、我所。
所以者何？ ^n2c

四大色身，或見十年住，二十、三十，乃至百年，若善消息，或復少過；彼心、意、識，日夜時剋，須臾不停，種種轉變，異生異滅。 ^n2d

譬如獼猴遊林樹間，須臾處處，攀捉枝條，放一取一。 ^n2e

彼心、意、識亦復如是，種種變易，異生異滅。 ^n2f

多聞聖弟子，於諸緣起思惟觀察，所謂樂觸緣生樂受，樂受覺時如實知樂受覺；彼樂觸滅，樂因緣生樂受亦滅、止、清涼、息沒。 ^n3a

如樂受，苦觸、喜觸、憂觸、捨觸因緣生捨受，捨受覺時如實知捨受覺；彼捨觸滅，捨觸因緣生捨受亦滅、止、清涼、息沒。 ^n3b

譬如兩木相磨，和合生火，若兩木離散，火亦隨滅。 ^n3c

如是諸受緣觸集、觸生、〔觸轉〕，若彼彼觸集故，彼彼受亦集；彼彼觸集滅故，彼彼受集亦滅、止、清涼、息沒。 ^n3d

多聞聖弟子如是觀者，於色解脫，於受、想、行、識解脫，於生老病死、憂悲惱苦解脫，我說彼於苦得解脫。」 ^n3e

佛說此經已，諸比丘聞佛所說，歡喜奉行。^n4
