# 四三四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若放牛兒成就十一法，牛羣終不長益，亦復不能將護其牛。
云何為十一？於是，放牛人亦不別其色，不解其相，應摩刷而不摩刷，不覆護瘡痍，不隨時放煙，不知良田茂草處，不知安隱之處，亦復不知渡牛處所，不知時宜，若𤚲牛時不留遺餘盡取𤚲之，是時諸大牛可任用者不隨時將護。
是謂，比丘！若牧牛人成就此十一法，終不能長養其牛，將護其身。 ^n3

今此眾中比丘亦復如是，終不能有所長益。
云何為十一？於是，比丘不別其色，不曉其相，應摩刷而不摩刷，不覆護瘡痍，不隨時放煙，不知良田茂草處，不知渡處，亦復不知安隱之處，不知時宜，食不知留遺餘，諸長老比丘亦不敬待。 ^n4

云何比丘不知色？於是，比丘有四大及四大所造色，皆悉不知，如是比丘不別其色。 ^n5a

云何比丘不別其相？於是，比丘不知行愚，亦不知行智，如實而不知，如是比丘不別其相。 ^n5b

云何比丘應摩刷而不摩刷？於是，比丘若眼見色便起色想，有諸亂念，又且不守護眼根，以不善攝念，造眾殃舋，不守護眼根；如是，比丘若耳聞聲，鼻嗅香，舌知味，身知細滑，意知法，起諸亂想，亦不守護意根，不改其行，如是比丘應摩刷而不摩刷。 ^n5c

云何比丘不覆護瘡？於是，比丘起欲想而不捨離，亦不除去其念，若起瞋想、殺害想，起諸惡不善想，終不捨之，如是比丘不覆護瘡。 ^n5d

云何比丘不隨時起煙？於是，比丘所諷誦法，不隨時向人說，如是比丘不隨時放煙。 ^n5e

云何比丘不知良田茂草處？於是，比丘不知四意止，如實而不知，如是比丘不知良田茂草處。 ^n5f

云何比丘不知渡處？於是，比丘不別賢聖八品道，如是比丘不知渡處。 ^n5g

云何比丘不知所愛？於是，比丘於十二部：契經、祇夜、授決、偈、因緣、本末、方等、譬喻、生經、說、廣普、未曾有法，如是比丘不知所愛。 ^n5h

云何比丘不知時宜？於是，比丘便往輕賤家、博戲家，如是比丘不知時宜。 ^n5i

云何比丘不留遺餘？於是，比丘有信梵志、優婆塞往而請之，然諸比丘貪著飲食不知止足，如是比丘不留遺餘。 ^n5j

云何比丘不敬長老諸高德比丘？於是，比丘不起恭敬之心向諸有德人，如是比丘多有所犯，是謂比丘不敬長老。 ^n5k

若有比丘成就十一法，終不能於此法中多所饒益。 ^n6

若復牧牛人成就十一法者，能擁護其牛，終不失時，有所饒益。
云何為十一？於是，牧牛人知其色，別其相，應摩刷而摩刷，覆護瘡痍，隨時而起煙，知良田茂草處，知渡要處，愛其牛，分別時宜，亦知性行，若𤚲牛時知留遺餘，亦復知隨時將護可任用者，如是牧牛人將護牛。
如是，比丘！若牧牛人成就此十一法，不失時節者，終不可沮壞。 ^n7

如是，比丘若成就十一法者，於此現法中多所饒益。
云何十一法？於是，比丘知色，知相，知摩刷，知覆護瘡，知起煙，知良田茂草處，知所愛，知擇道行，知渡處，知食止足，知敬奉長老比丘，隨時禮拜。 ^n8

云何比丘而知色？於是，比丘知四大色，亦知四大所造色，是謂比丘知色。 ^n9a

云何比丘知相？於是，比丘知愚相，知智相，如實而知之，如是比丘知相。 ^n9b

云何比丘知摩刷？於是，比丘若欲想起，念知捨離，亦不殷勤，永無欲想；若恚想、害想，及諸惡不善想起，念知捨離，亦不殷勤，永無恚想，如是比丘為知摩刷。 ^n9c

云何比丘知覆護瘡？於是，比丘若眼見色不起色想，亦不染著而淨眼根，除去愁憂惡不善法，心不貪樂，於中而護眼根；如是，比丘若耳聞聲，鼻嗅香，舌知味，身知細滑，意知法，不起識想，亦不染著而淨意根，如是比丘知覆護瘡。 ^n9d

云何比丘知起煙？於是，比丘所從聞法廣與人說，如是比丘為知起煙。 ^n9e

云何比丘知良田茂草處？於是，比丘賢聖八品道如實知之，是謂比丘知良田茂草處。 ^n9f

云何比丘知所愛？於是，比丘若聞如來所說法寶，心便愛樂，如是比丘為知所愛。 ^n9g

云何比丘擇道行？於是，比丘於十二部經擇而行之，所謂契經、祇夜、授決、偈、因緣、本末、方等、譬喻、生經、說、廣普、未曾有法，如是比丘知擇道行。 ^n9h

云何比丘知渡處？於是，比丘知四意止，是謂比丘知渡處。 ^n9i

云何比丘知食止足？於是，比丘有信梵志、優婆塞來請者，不貪飲食，能自止足，如是比丘為知止足。 ^n9j

云何比丘隨時恭奉長老比丘？於是，比丘恆以身、口、意善行，向諸長老比丘，如是比丘隨時恭奉長老比丘。 ^n9k

如是，若成就十一法者，於現法中多所饒益。」 ^n10

爾時，世尊便說此偈：
牧牛不放逸，其主獲其福；六牛六年中，展轉六十牛。
比丘戒成就，於禪得自在；六根而寂然，六年成六通。 ^n11

「如是，比丘！若有人能離此惡法，成後十一法者，於現法中多所饒益。如是，比丘！當作是學！」 ^n12

爾時，諸比丘聞佛所說，歡喜奉行！^n13
