# 三法經

如是我聞：一時，佛住舍衛國祇樹給孤獨園。 ^n1

時波斯匿王獨靜思惟，作是念：此有三法，一切世間所不愛念。何等為三？
謂老、病、死。如是三法，一切世間所不愛念。若無此三法，世間所不愛者，諸佛世尊不出於世，世間亦不知有諸佛、如來所覺知法，為人廣說。以有此三法，世間所不愛念，謂老、病、死故，諸佛如來出興於世，世間知有諸佛、如來所覺知法廣宣說者。 ^n2

波斯匿王作是念已，來詣佛所，稽首佛足，退坐一面，以其所念廣白世尊。 ^n3

佛告波斯匿王：「如是，大王！如是，大王！此有三法，世間所不愛念，謂老、病、死，乃至世間知有如來所覺知法，為人廣說。」 ^n4

爾時，世尊復說偈言：
王所乘寶車，終歸有朽壞，此身亦復然，遷移會歸老。唯如來正法，無有衰老相，稟斯正法者，永到安隱處。但凡鄙衰老，醜弊惡形類，衰老來踐蹈，迷魅愚夫心。若人壽百歲，常慮死隨至，老病競追逐，伺便輒加害。 ^n5

佛說此經已，波斯匿王聞佛所說，歡喜隨喜，作禮而去。^n6
