# 三五四

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

滿願子亦將五百比丘遊本生處。 ^n3

爾時，世尊於羅閱城九十日夏坐已，漸漸在人間遊化，來至舍衛城中祇樹給孤獨園。 ^n4

爾時，眾多比丘各散在人間遊化，亦來至世尊所。到已，頭面禮足，在一面坐。 ^n5

爾時，世尊問諸比丘：「汝等為在何處夏坐？」 ^n6

諸比丘對曰：「在本所生處而受夏坐。」 ^n7

世尊告曰：「汝等所生之處比丘之中，能自行阿練若，復能稱譽阿練若；自行乞食，復教他人使行乞食，不失時宜；自著補納衣，復教他人使著補納衣；自修知足，亦復歎譽知足之行；自行少欲，亦復歎說少欲之行；自樂閑靜之處，復教他人在閑靜之處；自守其行，復教他人使守其行；己身戒具清淨，復教他人使修其戒；己身三昧成就，復教他人使行三昧；己身智慧成就，復教他人使行智慧；己身解脫成就，復教他人使行解脫；己身解脫見慧成就，復教他人使行此法，身能教化不有厭足，說法無懈倦。」 ^n8

爾時，諸比丘白世尊言：「比丘滿願子於此諸比丘中，堪任教化，己身修阿練若行，亦復歎譽阿練若行；己身著補納衣，少欲知足，精進勇猛，乞食，樂閑靜之處，戒、三昧、智慧、解脫、解脫見慧成就，復教他人使行此法，自能教化，說法無厭足。」
爾時，世尊與諸比丘說微妙法。 ^n9

是時，諸比丘聞佛說法已，小停左右，便從座起，遶佛三匝，便退而去。 ^n10

爾時，舍利弗去世尊不遠，結跏趺坐，正身正意，繫念在前。 ^n11

爾時，舍利弗便作是念：今滿願子快得善利。所以然者，諸梵行比丘歎譽其德，然復世尊稱可其語，亦不逆之。我當何日與彼人得共相見，與其談論？ ^n12

是時，滿願子於本生處，教化周訖；漸漸人間教化，來至世尊所，頭面禮足，在一面坐。 ^n13

爾時，世尊漸與說法。 ^n14

是時，滿願子聞說法已，卽從座起，頭面禮足，便退而去，以尼師檀著右肩上，往詣晝闇園中。 ^n15

爾時，有一比丘，遙見滿願子以尼師檀著右肩上，至彼園中。見已，卽往至舍利弗所，白舍利弗言：「世尊常所歎滿願子方至如來所，從佛聞法，今詣園中，尊者宜知是時。」 ^n16

是時，舍利弗聞比丘語，卽從座起，以尼師檀著右肩上，往至彼園中。 ^n17

是時，滿願子在一樹下結跏趺坐，舍利弗亦復在一樹下端坐思惟。 ^n18

是時，舍利弗便從座起，往至滿願子所。到已，共相問訊，在一面坐。 ^n19

爾時，舍利弗問滿願子曰：「云何，滿願子！為由世尊得修梵行為弟子乎？」
滿願子報曰：「如是，如是。」 ^n20

時，舍利弗復問曰：「復因世尊得修清淨戒乎？」
滿願子言：「非也。」 ^n21a

舍利弗言：「為由心清淨於如來所，而修梵行乎？」
滿願子報曰：「非也。」 ^n21b

舍利弗言：「為見清淨於如來所，得修梵行乎？」
滿願子報曰：「非也。」 ^n21c

舍利弗言：「云何為無猶豫，得修梵行乎？」
滿願子報曰：「非也。」 ^n21d

舍利弗曰：「為由行跡清淨，得修梵行乎？」
滿願子報曰：「非也。」 ^n21e

舍利弗言：「云何於道之中，智修清淨，得修梵行乎？」
滿願子報曰：「非也。」 ^n21f

舍利弗言：「云何知見清淨，得修梵行乎？」
滿願子報曰：「非也。」 ^n21g

舍利弗言：「我今所問：『於如來所，得修梵行乎？』汝復報吾言：『如是。』吾復問：『智慧、心清淨，道知見清淨，得修梵行耶？』汝復言：『非也。』汝今云何於如來所，得修梵行耶？」 ^n22

滿願子報曰：「戒清淨義者，能使心清淨；心清淨義者，能使見清淨；見清淨義者，能使無猶豫清淨；無猶豫清淨義者，能使行跡清淨；行跡清淨義者，能使道清淨；道清淨義者，能使知見清淨；知見清淨義者，能使入涅槃義。是謂於如來所得修梵行。」 ^n23

舍利弗言：「汝今所說義何所趣向？」 ^n24

滿願子言：「我今當引譬喻解此義。智者以譬喻解此義，智者自寤。
猶如今日波斯匿王，從舍衛城至婆祇國，兩國中間布七乘車。是時，波斯匿王出城先乘一車；至第二車，卽乘第第車，復捨第一車；小復前行，乘第三車而捨第二車；小復前行，乘第四車而捨第三車；小復前行，乘第五車而捨第四車；又復前行，乘第六車而捨第五車；又復前行，乘第七車而捨第六車，入婆祇國。
是時，波斯匿王以至宮中。設有人問：『大王今日為乘何等車來至此宮？』彼王欲何報？」 ^n25

舍利弗報言：「設當有人問者，當如是報曰：『吾出舍衛城，先乘第一車至第二車，復捨第二車乘第三車，復捨第三車乘第四車，復捨第四車乘第五車，復捨第五車乘第六車，復捨第六車乘第七車，至婆祇國。所以然者，皆由前車至第二車，展轉相因，得至彼國。』設有人問者，應當作是報之。」 ^n26

滿願子報曰：「戒清淨義，亦復如是，由心清淨，得見清淨；由見清淨，得至除猶豫清淨；由無猶豫義，得至行跡清淨；由行跡清淨義，得至道清淨；由道清淨義，得至知見清淨；由知見清淨義，得至涅槃義，於如來所得修梵行。所以然者，戒清淨義者，是受入之貌，然如來說使除受入；心清淨義亦是受入之貌，然如來說除受入；乃至知見之義亦是受入，如來說除受入，乃至涅槃，如來所得修梵行。
若當戒清淨，於如來所得修梵行者，凡夫之人亦當取滅度。所以然者，凡夫之人亦有此戒法。世尊所說者，以次成道，得至涅槃界，非獨戒清淨，得至滅度。
猶如有人欲上七重樓上，要當以次而至。
戒清淨義，亦復如是，漸漸至心，由心至見，由見至無猶豫，由無猶豫，得至淨於行跡，由淨行跡得至於道，由於淨道得至知見，由淨知見得至涅槃。」 ^n27

是時，舍利弗卽稱：「善哉！善哉！快說此義。汝今為名何等？諸比丘梵行之人，稱汝何等號？」 ^n28

滿願子言：「我今名為滿願子，母姓彌多那尼。」 ^n29

舍利弗言：「善哉！善哉！滿願子！賢聖法中實無等倫。懷抱甘露，演布無窮，我今所問甚深之義，汝盡演說。設當諸梵行人以首戴行世間，猶不能得報其恩。其有來親近問訊者，彼人快得善利。我今亦得其善利，承受其教。」 ^n30

滿願子報曰：「善哉！善哉！如汝所言。汝今為名何等？諸比丘為何等號？」 ^n31

舍利弗報曰：「我名憂波提舍，母名舍利，諸比丘號吾為舍利弗。」 ^n32

滿願子言：「我今與大人共論，先亦不知法之大主來至此間，設當知尊者舍利弗來至此者，亦無此辯共相酬答。然尊問此甚深之義，尋時發遣。善哉！舍利弗！佛弟子中最為上首，恆以甘露法味而自娛樂。設當諸梵行人，以首戴尊者舍利弗行世間，從歲至歲，猶不能報斯須之恩。其有眾生來問訊尊者、親近者，彼人快得善利，我等亦快得善利。」 ^n33

爾時，二賢在彼園共如是論議。 ^n34

是時，二人各聞所說，歡喜奉行！
等法及晝度，水及城郭喻，識均頭二輪，波蜜及七車。^n35
