# 二二一

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有此四果。
云何為四？或有果生而似熟，或有果熟而似生，或有果熟而似熟，或有果生而似生。
是謂比丘！世間有此四果。 ^n3

世間有此四人，亦復如是。
云何為四？或有人熟而像生，或有人生而像熟，或有人生而似生，或有人熟而似熟。 ^n4

彼何等人生而似熟？
或有人往來行步不行卒暴，眼目視瞻恆隨法教，著衣持鉢亦復隨法行步，視地不左右顧望；然復犯戒不隨正行，實非沙門而似沙門，不行梵行而自言行梵行，盡壞敗正法，根敗之種，是謂此人生而像熟。 ^n5a

彼人云何熟而像生？
或有比丘性行似疏，視瞻不端，亦不隨法行，喜左右顧視；然復精進多聞，修行善法，恆持戒律，不失威儀，見少非法，便懷恐懼，是謂此人熟而像生。 ^n5b

彼云何生而像生？
或有比丘不持禁戒，不知行步禮節，亦復不知出入行來，亦復不知著衣持鉢，諸根錯亂，心著色、聲、香、味、細滑之法，彼犯禁戒，不行正法。不是沙門而似沙門，不行梵行而似梵行，根敗之人，不可修飾，是謂此人生而似生。 ^n5c

彼云何有人熟而似熟？
或有比丘持戒禁限，出入行步不失時節，看視不失威儀；然極精進，修行善法，威儀禮節皆悉成就，見小非法，便懷恐怖，況復大者！是謂此人熟而似熟。 ^n5d

是謂比丘！世間有此四果之人，當學熟果之人。如是，諸比丘！當作是學！」 ^n6

爾時，諸比丘聞佛所說，歡喜奉行！^n7
