# 分別經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有五根。何等為五？ ^n2

謂信根、精進根、念根、定根、慧根。 ^n3

何等為信根？若比丘於如來所起淨信心，根本堅固，〔餘〕諸天魔、梵，沙門、婆羅門，及餘世間，無能沮壞其心者，是名信根。 ^n4

何等為精進根？已生惡不善法令斷，生欲方便，攝心增進；未生惡不善法不起，生欲方便，攝心增進；未生善法令起，生欲方便，攝心增進；已生善法，住不忘，修習增廣，生欲方便，攝心增進，是名精進根。 ^n5

何等為念根？若比丘內身身觀住，殷勤方便，正念、正智，調伏世間貪憂。〔如是〕外身、內外身。受、心、法法觀念住，亦如是說，是名念根。 ^n6

何等為定根？若比丘離欲惡不善法，有覺、有觀，離生喜樂，乃至第四禪具足住，是名定根。 ^n7

何等為慧根？若比丘苦聖諦如實知，苦集聖諦、苦滅聖諦、苦滅道跡聖諦如實知，是名慧根。」 ^n8

佛說此經已，諸比丘聞佛所說，歡喜奉行。^n9
