# 學經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：如上說。 ^n2

差別者：「諸比丘！何等為學戒隨福利？ ^n3a

謂大師為諸聲聞制戒，所謂攝僧，極攝僧，不信者信，信者增其信，調伏惡人，慚愧者得樂住，現法防護有漏，未來得正對治，令梵行久住。如大師已為聲聞制戒，謂攝僧乃至梵行久住，如是如是，學戒者行堅固戒、恆戒、常行戒、受持學戒，是名比丘戒福利。 ^n3b

何等智慧為上？ ^n4a

謂大師為聲聞說法，大悲哀愍，以義饒益，若安慰、若安樂、若安慰安樂。如是如是，大師為諸聲聞說法，大悲哀愍，以義饒益，安慰安樂；如是如是，於彼彼法、彼彼處，智慧觀察，是名比丘智慧為上。 ^n4b

何等為解脫堅固？ ^n5a

謂大師為諸聲聞說法，大悲哀愍，以義饒益，安慰安樂。如是如是，說彼彼法；如是彼處、如是彼處得解脫樂，是名比丘堅固解脫。 ^n5b

何等為比丘念增上？ ^n6a

未滿足戒身者，專心繫念安住；未觀察者，於彼彼處智慧繫念安住；已觀察者，於彼彼處重念安住；未觸法者，於彼彼處解脫念安住；已觸法者，於彼彼處解脫念安住，是名比丘正念增上。」 ^n6b

爾時，世尊即說偈言：
學戒隨福利，專思三昧禪，智慧為最上，現生最後邊，
牟尼持後邊，降魔度彼岸。 ^n7

佛說是經已，諸比丘聞佛所說，歡喜奉行。 ^n8

《尸婆迦修多羅》如後，佛當說。 ^n9

如是阿難陀比丘，及異比丘所問、佛問諸比丘，三經亦如上說。^n10
