# 觀經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有五受陰。何等為五？謂色受陰，受、想、行、識受陰。 ^n2

比丘！於色厭、離欲、滅、不起、解脫，是名如來、應、等正覺。 ^n3a

如是受、想、行、識厭、離欲、滅、不起、解脫，是名如來、應、等正覺。 ^n3b

比丘！亦於色厭、離欲、滅，名阿羅漢慧解脫。 ^n4a

如是受、想、行、識厭、離欲、滅，名阿羅漢慧解脫。 ^n4b

比丘！如來、應、等正覺，阿羅漢慧解脫，有何差別？」 ^n5

比丘白佛：「如來為法根、為法眼、為法依，唯願世尊為諸比丘廣說此義。諸比丘聞已，當受奉行。」 ^n6

佛告比丘：「諦聽！善思！當為汝說。如來、應、等正覺，未曾聞法能自覺法，通達無上菩提。 ^n7a

於未來世開覺聲聞而為說法，謂四念處、四正勤、四如意足、五根、五力、七覺、八道。比丘！是名如來、應、等正覺，未得而得、未利而利，知道、分別道、說道、通道。 ^n7b

復能成就諸聲聞，教授教誡，如是說正順、欣樂、善法。 ^n7c

是名如來、羅漢差別。」 ^n8

佛說此經已，諸比丘聞佛所說，歡喜奉行。^n9
